Spiritualitate cotidiană 

Introducere 

Cu ceva timp în urmă, citind pagina web a unui prieten am dat 
de o combinaţie de cuvinte extrem de simple, plastice, și de o 
profunzime care m-a marcat. Era vorba de acei oameni care, datorită 
anumitor calități își găseau tot timpul puterea interioară necesară 
îndeplinirii lucrurilor pe care le credeau potrivite momentului. Ceea ce 
m-a frapat a fost că autorul articolului respectiv îi numea pe aceşti 
oameni „atleți spirituali”. Mi-au rămas întipărite în minte aceste 
cuvinte ceva timp, şi am meditat la ele poate mai mult decât se aștepta 
cel care le-a pus pe hârtia virtuală. 

Gândindu-mă mult la tiparul acestui atlet s-a conturat profilul 
unui om care nu încetează să practice ceea ce a învățat. Scopul, evident 
diferă de la om la om, şi nu consider adecvat să sugerez ce ar trebui 
să-şi dorească oamenii de la practica lor spirituală. Important este să 
se pună în practică ce are fiecare la îndemână. Atletul spiritual este 
persoana mereu activă, care tot timpul se „antrenează”, şi își 
urmăreşte țelul fără oprire. 

Am căutat ce îi lipseşte practicantului Reiki obișnuit, sau unui 
practicant Qi Gong începător, sau... cuiva care este la început de drum, 
să devină un astfel de atlet spiritual. 

Mi-am dat seama, că în primul şi în primul rând, oamenilor le 
lipseşte informaţia pragmatică, informaţia care le oferă posibilitatea 
să-şi înceapă antrenamentul spiritual, dar să-i ofere și micile succese 
necesare continuării practicii. 

Asta urmăresc eu în această carte. Doresc să formez, și să 
antrenez atleți spirituali, oferind metode simple, practice, şi mai ales 
utile în viaţa de zi cu zi. 

Această viață de zi cu zi nu poate fi ignorată în societatea 
modernă oricât ne-am dori asta, sau oricine ne-ar îndemna să o facem. 
Eu doresc să ofer informaţii care se pot integra cu ușurintă în viața 
zilnică a fiecăruia. Un alt criteriu pe care mă bazez când ofer informaţii 
este, ca ceea ce spun sau scriu să îmbunătăţească viața celui căruia mă 
adresez, să-l ajute să-şi recapete starea generală de echilibru, să-i ofere 
uneltele necesare, cu ajutorul cărora să se poată alinia mersului 
lucrurilor din Universul în care trăim. 

Asta este şi scopul prezentei lucrări. Să ofere omului obișnuit 
posibilitatea de a integra în viața sa cotidiană practica de Reiki, 


autocontrol, radiestezie, Qi Gong sau creştinism. 

O zi de practică spirituală, o zi ca oricare alta 

Practicarea tehnicilor spirituale ar trebui să constituie o parte 
integrală a vieții noastre, deoarece trăim simultan o viață în planul 
material şi una în planul spiritual. Omul nu este doar trup, ci și spirit, 
iar acest spirit ne merită atenţia la fel precum trupul. La fel cum avem 
nevoie de mâncare în fiecare zi, aşa are şi spiritul nevoie de hrană 
spirituală. Spiritul trebuie întreținut zilnic, indiferent de tehnica pe 
care o alegem, sau de calea de evoluţie spirituală pe care ne aflăm. 

Evoluţia spirituală este un proces, care uneori ni se pare lent, 
dar nu se poate altfel. Este adevărat că odată cu schimbarea modului 
de viață a oamenilor a fost necesar să se adapteze și procedurile de 
inițiere spirituală, dar asta accelerează doar parţial evoluţia spirituală. 

Un exemplu foarte relevant este Reiki. Iniţierile Reiki au o 
durată foarte scurtă, și nu necesită neapărat o pregătire prealabilă, 
ceea ce este o noutate absolută în lumea spiritualității pământene. Din 
antichitate, şi până de curând, o iniţiere, sau împuternicire spirituală 
presupunea o pregătire minuțioasă şi îndelungată a viitorului inițiat. 
Procesul de selectare dintre numeroșii aspiranţi a puțţinilor viitori 
inițiați a fost unul care dura de la câteva zile până la luni, sau în unele 
cazuri ani întregi. După ce a fost ales, discipolul trebuia să treacă 
printr-o serie de încercări, să-și dovedească vrednicia, şi a trebuit să 
practice zilnic meditaţia, să citească scrieri sfinte, să practice artele 
martiale, să meargă în pelerinaje, sau să facă orice altceva ce necesita 
sistemul respectiv de evoluţie spirituală, sau religia respectivă. Toate 
aceste lucrări erau menite să formeze caracterul discipolului, să-i 
pregătească toate structurile necesare să poată primi inițierea. Viitorul 
inițiat era călit, precum oţelul, printr-un proces îndelungat, care-i 
întărea sistemul de valori morale, care-l obişnuia cu practica zilnică, 
care-i oferea informaţiile de care avea nevoie să-și poată folosi 
darurile pe care urma să le primească. De asemenea, liderul spiritual 
care îndruma discipolul trebuia să se asigure că învățăcelul este 
pregătit din punct de vedere energetic să primească inițierea, deoarece 
aceasta presupunea un transfer energetic rapid şi intens. Când toate 
criteriile unei iniţieri au fost îndeplinite de discipol, urma inițierea ca 
un punct culminant, răsplată pentru eforturile depuse şi totodată 
începutul unui nou drum, acceptarea unor noi responsabilități, 
responsabilităţile inițiatului. 


În societatea modernă, cu mici excepţii se întâmplă invers. Omul 
primeşte inițierea fără nicio pregătire prealabilă, și este aruncat în apa 
adâncă. A primit împuternicirea spirituală și trebuie să înfrunte 
aceleași provocări ca şi cel care a trăit cu mii de ani în urmă. Trebuie 
să-şi formeze caracterul, trebuie să adopte o anumită conduită morală 
(deşi multe școli nu cer explicit asta), trebuie să-și folosească intuiţia 
pentru a putea pătrunde subtilitățile sistemului în care a fost inițiat, 
este sfătuit să îndeplinească diferite sarcini în mod regulat. Inițiatul 
mai trebuie să se obișnuiască cu noua vibraţie, cu noul nivel de schimb 
energetic cu Universul. Dacă la toate astea adăugăm și faptul că 
discipolii moderni nu își petrec toată ziua lângă cel care îi îndrumă, ne 
dăm seama, că este uşor ca cineva să se rătăcească între toate aceste 
trebuinţe. 

Deoarece nu putem acționa conform vechilor tradiţii, trebuie să 
adaptăm totul după noul stil de viață, dar este deosebit de util să 
căutăm puncte comune între procesul de evoluţie spirituală clasic, și 
cel modern. Trebuie să existe o punte, care uneşte aceste două metode 
de creştere. O astfel de punte trebuie să fie ceva, pe care toate tradiţiile 
străvechi le aveau în comun, şi care este adaptabil timpurilor noastre. 

Această punte poate fi practica zilnică. Nu contează pe ce cale de 
evoluţie spirituală ne aflăm, sau la ce nivel am ajuns. Evoluţia 
spirituală în sine presupune periodicitate şi perseverenţă. Altfel nu se 
poate. Practica constantă nu se poate ocoli dacă vrem cu adevărat să 
evoluăm din orice punct de vedere. 

Este ca şi în lumea sportului. Dacă te antrenezi zilnic devii tot 
mai bun. Cu timpul devii atlet. Îți creşte rezistenţa, puterea, ți se 
îmbunătăţeşte tehnica etc. 

În lumea spirituală atletul se antrenează zilnic, la fel ca un 
sportiv. În fiecare zi face ceva, şi cu zi ce trece face tot mai mult, tot mai 
bine, așa se perfecționează. Evoluţia este un proces care necesită timp, 
pentru că presupune schimbări în gândire, o schimbare a vibraţiei 
energetice, şi nu în ultimul rând o transformare interioară la nivel 
adânc. 

Ca toate acestea să aibă loc este nevoie de timp, dar nu de timp 
pierdut. Trebuie să depunem aceleași eforturi pe care le-au depus 
vechii inițiați, și acest lucru se poate realiza cel mai sigur începând cu 
pași mici, dar făcuţi des, în aşa fel încât să avem o trăire spirituală 
constantă, sau aproape constantă. 


Pentru un om aflat la începutul căii sale inițiatice, realizarea 
unei trăiri spirituale constante poate pare mai grea decât este în 
realitate. Ce trebuie să facem este să găsim mici tehnici, cât se poate de 
simple, care nu presupun un ritual deosebit și pompos, dar care să ne 
asigure o legătură cu lumea spirituală. Pe urmă, când am găsit tehnicile 
cu care rezonăm, şi pe care ne place să le executăm, le putem organiza 
în cadrul unei zile, săptămâni etc. 

Organizarea cronologică a tehnicilor pe care le vom utiliza în 
cadrul unei zile ne oferă suportul logic de care avem nevoie, dar nu 
trebuie să ne limităm la ce am plănuit. Orice ocazie de a ne utiliza 
capacitățile este binevenită, şi trebuie să fim tot timpul deschişi spre 
adaptarea tehnicilor cunoscute pentru situația actuală, și nu strică să 
ne folosim din când în când și creativitatea. 

Începând de dimineață putem să ne organizăm mici activităţi, 
care să ne conecteze la lumea spirituală și să ne permită menținerea 
unei vibrații energetice optime, în funcție de stadiul de evoluție 
spirituală în care ne aflăm. 

Dimineaţa 

Dimineața pentru omul obişnuit în general începe cu crunta 
trezire, de obicei prea devreme pentru gusturile lui. Suntem buimaci, 
poate și obosiţi, dar, dacă nu ne trezim brusc, creierul nostru este în 
starea alfa, ceea ce se manifestă ca şi o stare ciudată, ca şi cum n-am fi 
nici treji, dar nici adormiți. În consecinţă, nici nu poate exista un 
moment mai potrivit să facem o scurtă meditație, un autotratament 
rapid, sau să spunem o rugăciune, deoarece toate aceste activități ar 
trebui desfășurate atunci când creierul se află în alfa. Este adevărat că 
acesta se poate aduce în starea respectivă prin diverse metode, dar 
dacă tot experimentăm starea acea de conștiință, e bine să profităm de 
acest lucru. Chiar dacă asta presupune să ne trezim cu zece, eventual 
douăzeci de minute mai devreme decât obişnuiam, vă asigur, că plusul 
de energie primit, împreună cu limpezitatea gândirii dobândită merită 
să sacrificăm zece minute de somn. Oricum, este bine să vă obișnuiți să 
faceţi sacrificii mici, evident dacă vreţi să și progresaţi. Dacă nu, mai 
bine nici nu încercaţi să faceţi ceea ce voi descrie pe parcursul acestei 
lucrări, deoarece există pericolul real să vă iasă. Doar lenea vă mai 
poate scăpa! 

Dacă am visat ceva interesant, și suntem atrași de lumea viselor, 
putem face o retrospectivă a trăirilor spirituale (pentru că visul este și 


el o trăire spirituală, chiar dacă nu reprezintă tot timpul adevărul din 
planul spiritual). Cred că primii oameni visau 100% conștient, şi 
pentru ei visul reprezenta realitatea spirituală. Putem analiza ce am 
visat, ce înseamnă respectivele vise în contextul vieții noastre. Uneori 
primim informații de la ființe spirituale sau chiar alți oameni în timpul 
viselor. Aceste informaţii merită filtrate, şi analizate. De ce filtrate? 
Pentru că se întâmplă să se manifeste prin vise o frică a noastră, şi 
dacă vom considera visul ca fiind unul premonitoriu, am îmbulinat-o, 
pentru că vom atrage frica, pe principiul de ce ţi-e frică nu scapi, şi 
vom și aștepta oarecum să se întâmple ce am visat, ca şi o confirmare a 
capacităților noastre speciale. Este un mic truc al ego-ului. Oricum, cu 
cât mai multe frici ne rezolvăm cu atât mai bine. Mi se întâmpla să văd 
simboluri în vise, să descopăr noi moduri de utilizare a tehnicilor şi 
energiilor la care am acces, sau alte informații care mă ajută în 
cunoaşterea lumii de dincolo. Putem chiar să notăm dimineața 
informaţiile primite în vis pentru a le reda direct din subconştient, fără 
intervenția raţiunii. Aşa vom avea informaţia curată, pe care va trebui 
să o analizăm. Ştiu că este incomod, și că este mult mai uşor să lăsăm 
pe alții să gândească în locul nostru, dar aşa de defectuoasă este 
Creaţia lui Dumnezeu că ne pune să gândim. 

În cazul în care ni se pare ceva suspect în legătură cu visul avut, 
îi putem verifica veridicitatea prin diverse metode. Putem de exemplu 
să măsurăm radiestezic, dacă visul respectiv ne-a fost indus sau nu. Ce 
înseamnă asta? Unii oameni pot încerca să ne manipuleze prin visele 
noastre, de exemplu creând mental imagini, pe care ulterior le 
proiectează asupra noastră. Care este scopul? Mi s-a întâmplat să visez 
că lucrez la stat. Nu contează în acest context unde anume. Ideea este 
că a fost un vis plăcut. Surprinzător de plăcut chiar. Când le-am spus 
unor prieteni care se ocupă tot de același tip de lucruri ca mine 
(adică-s tot nebuni) nici nu m-am mai mirat că mi-au spus că au visat 
ceva asemănător. Peste vreo două săptămâni am văzut anunț pe 
internet că se fac angajări la SRI. 

În cazul în care alegem metoda radiestezică de verificare a 
viselor, putem să ne definim o scară de valori proprie. De exemplu, în 
cazul în care dorim un răspuns simplu „da sau nu” putem să 
considerăm ca răspuns afirmativ dacă ansa sau pendulul se oprește 
peste valoarea de 50 (sau 80, 100, cum dorim), şi răspuns negativ dacă 
este sub 50. Interesant este că legat de radiestezie s-au creat fel și fel 


de legende, confuzii, şi alte lucruşoare utile și frumoase. În primul rând 
mulți confundă radiestezia cu inforenergetica. Nimic mai fals... 
Radiestezia a existat mult înainte de apariţia sistemului promovat de 
Claudian Dumitriu. Primele mărturii ale acestui lucru vin din China 
anilor '3.000 î.Hr. Comandorul nici măcar în România nu a adus multe 
lucruri noi legate de radiestezie. Simu Simeon de exemplu a folosit 
metode radiestezice pentru a depista zăcăminte de petrol şi aur între 
1935 şi 1940. Este adevărat că forma ansei pe care o foloseşte este o 
relativă noutate, dar nicidecum ceva revoluţionar. De ce spun asta? 
Pentru că sunt mulți din școala respectivă care consideră că sunt 
singurii îndreptăţiţi să țină cursuri de radiestezie. Nu pot fi de acord. Și 
eu ţin cursuri de radiestezie, doar că nu dau noţiuni de inforenergetică, 
ceea ce este cu totul altceva. Pe cealaltă parte a baricadei se află 
oamenii care se folosesc de tehnici şi informaţii care chipurile sunt 
proprietatea societății române de inforenergetică. Adevărul este 
undeva la mijloc şi în privința informaţiilor respective. Cred că putem 
spune că prezentarea, catalogarea informaţiilor este cu adevărat unică, 
chiar dacă (cel puţin) o parte dintre adevărurile menţionate în 
cursurile de „radiestezie” au mai fost enunțate. Totuși, să le foloseşti 
direct fără permisia celui care a alcătuit cursul nu mi se pare chiar OK. 
Motivaţii putem găsi pentru acțiunile ambelor tabere, deși nu sunt 
convins că merită să pierdem timpul cu asta. Va trebui să fac ca şi în 
cazul unor prieteni. Eram într-un fel de discotecă, mai mult un birt 
dintr-un sat de lângă Oradea. Era ziua unui vecin, deci chiar dacă nu 
mă încânta chefulețul, tot nu puteam să refuz. În schimb am ales să 
sărbătoresc afară, pe o bancă lângă local. La un moment dat ies vreo 30 
de oameni din local, vreo jumătate dintre ei prietenii mei, cealaltă 
jumătate fiind băieţii de prin sat. Am văzut că nu e o atmosferă tocmai 
plăcută, deci am intervenit. Mi-am ales pe cel mai aprig din ambele 
tabere, i-am luat de ceafă şi am strigat la ei că-s proști de se ceartă 
pentru că eu cunosc ambele tabere. Le-am spus că nu admit aşa ceva şi 
vor fi probleme dacă nu intră toți în clipa aia în bar și-mi dau fiecare 
câte o bere. Evident am blufat, dar a funcționat, exceptând faptul că am 
fost după acea aproape obligat să beau vreo... prea multe beri, cadou 
de la ambere tabere. Singura diferență între situația respectivă și cea 
legată de radiestezie este faptul că de data asta nu blufez. Chiar sunt în 
stare să iau nuielușa și să le dau la toţi bătăiță la funduleţ. Dacă nu 
credeţi vă invit să încercați! E gratis! 


Revenind la metode, putem verifica dacă un vis ne-a fost indus 
sau nu (la fel putem verifica şi orice altceva) ascultându-ne sufletul. Ne 
închidem ochii, respirăm adânc de câteva ori abdominal (respiraţie 
adâncă, în timpul căreia se umflă abdomenul), şi ne concentrăm asupra 
inimii în prima instanță. După ce am reușit să ne vizualizăm inima, 
pătrundem cu ochii minţii în interiorul ei, unde vom vedea sufletul 
nostru. Sufletul este o energie de culoare portocalie, strălucitoare. În 
timp ce ne vizualizăm sufletul, încercăm să şi simţim cu el. Principiul 
este simplu. Lucrurile plăcute, benefice, adevărate ne vor încălzi 
sufletul, îl vor deschide, iar celelalte vor produce efect invers. În 
continuare ne concentrăm pe informaţia pe care dorim să o analizăm, 
în cazul de față ne întrebăm dacă a fost, sau nu indus visul pe care l-am 
avut, și suntem atenţi la ceea ce simțim cu sufletul. Dacă în suflet 
simțim strângere, un gol, rece, sau orice sentiment neplăcut, înseamnă 
că visul a fost indus. Această modalitate de verificare a adevărului 
poate părea greoaie la prima citire, dar dacă o practicaţi timp de o 
săptămână zilnic, veți reuşi să faceţi o verificare în maxim treizeci de 
secunde, şi cu timpul veţi avea și acuratețe decentă. Evident, tehnica 
asta se poate aplica în orice situaţie, oricând avem nevoie să aflăm 
ceva legat de noi, ne ascultăm suflețelul. Asta evident, dacă vrem 
numai. Uneori alegem să ne înşelăm pe noi înșine, pentru că ne dorim 
lucruri care ştim că nu ne sunt utile, indiferent că este vorba de posesii 
materiale, sau altceva. 

Ce putem face dacă ne este indus un vis, gând, sau altceva? Cel 
mai simplu și la îndemână plan de acțiune este să dăm visul respectiv 
uitării. Pur și simplu nu îi dăm niciun fel de importanţă, conştientizând 
faptul că nu are nicio utilitate pentru noi. Astfel nu este alimentat 
energetic, și îşi pierde efectul şi rostul. Dacă ni se întâmplă să ne 
induca cineva un gând, un vis, sau să ne atace în orice fel, nu are rost să 
ne supărăm. Supărarea ne deschide spre energii și entități negative, 
care înrăutățesc situaţia. Cel mai bine este să nu dăm importanță 
atacurilor, și nici atacatorilor. Uneori totuşi ne mai supărăm. Putem 
ieşi câștigați şi dintr-o astfel de situație, de exemplu, începând să ne 
rugăm. Spunem o rugăciune de iertare cum ar fi următoarea: 

Doamne, te rog iartă-mă pe mine păcătosul. lartă-mi mie tot ce 
am greşit față de tine în toată existența mea, și ajută-mă să câștig 
iertarea tuturor ființelor care sunt supărate pe mine cu dreptate, sau 
nedrept, și ajută-mă să îndrept orice rău am pricinuit oricărei ființe, cu 


voie, sau fără de voie, cu știință, sau inconștient. Te rog Doamne, 
ajută-i pe toţi cei față de care am greșit să poată trece peste răul pe 
care l-am pricinuit, şi ajută pe aceștia cum crezi Tu că este cel mai bine. 
Ajută-mă şi pe mine Doamne să pot ierta toate ființele pe care sunt 
supărat, şi să-i pot iubi din toată inima. Amin! 

Unii dintre noi nu acordă importanţă deosebită viselor, şi sincer 
mă aflu și eu între aceştia. Mi se pare că durează prea mult timp să 
sortez, şi să interpretez visele. Poate greșesc, dar prefer să încep ziua 
cu un autotratament rapid, sau dacă-mi le permite timpul, chiar și unul 
complet. Acesta ne va furniza o bună doză de energie, ne va dezmorți 
oasele şi mușchii, ne va limpezi gândurile și va îndepărta eventualele 
energii negative acumulate în cursul nopţii. Vom fi mai energici toată 
ziua, mai răbdători, ne va creşte capacitatea de concentrare și 
rezistenţa la stres. Chiar dacă vi se pare efort prea mare să vă treziți 
mai repede, și credeţi că astfel veţi fi mai obosiţi, merită să încercaţi 
măcar odată, să vedeţi ce se întâmplă. 

Autotratamentul rapid începe cu activarea palmelor, dar în locul 
pozițiilor standard de autotratament se utilizează altele. Pe fiecare 
poziție se recomandă să ținem mâinile câte cinci minute, la fel ca în 
autotratamentul obişnuit. Poziţiile fiind mai puține, durata 
autotratamentului rapid este mai scurtă decât cea a autotratamentului 
normal. Ăsta-i pentru leneşi. ] 

În prima fază vom ţine o mână pe creştet şi una în zona chakrei 
I. În afara faptului că utilizând această poziţie ne curățăm și energizăm 
chakra I şi VII, ne curățăm și canalul energetic central, ceea ce va ajuta 
ulterior și la readucerea în stare optimă a celorlalte chakre, și nu în 
ultimul rând ne optimizăm legătura atât cu Dumnezeu, cât şi cu 
Pământul. 

În continuare vom pune o mână pe chakra celui de-al treilea 
ochi, iar cealaltă pe chakra a doua. Ținând mâinile în această poziţie și 
transmițând energie, căpătăm acces la propriul subconștient. Astfel 
putem primi informaţii despre diverse lucruri din viața noastră. 
Pentru asta trebuie doar să transmitem energie prin pălmi, în poziţiile 
indicate. Ce înseamnă totuşi să avem acces la propriul subconştient? 
Înseamnă să am acces la tot ce am citit vreodată, la toate informaţiile 
legate de copilăria mea, îmi aduc aminte de toată lumea cu care m-am 
întâlnit vreodată, sau chiar vorbesc toate limbile pe care le-am vorbit 
în oricare din vieţile mele anterioare. Sună bine, nu? Va trebui însă să 


avem în vedere faptul că informațiile de acolo vor fi parţial filtrate de 
partea conștientă. Ce mai putem face în acest fel este să ne programăm 
subconștientul, utilizând afirmaţii pozitive. În afara faptului că ne 
permite să ne accesăm subconştientul, această poziţie are și alte 
beneficii, cum ar fi amplificarea biocâmpului vital, şi încărcarea cu 
energie a tan tien-ului (centrul forței vitale, care se afla cu două degete 
sub ombilic). 

Pentru următoarea poziție ne vom așeza o mână pe chakra 
gâtului sau pe ceafă, iar celalta pe plexul solar. Curățându-ne chakra 
plexului solar ne creşte imunitatea, și biocâmpul de protecţie, se 
optimizează digestia, funcționarea ficatului și pancreasului. În 
momentul în care ne curățăm chakra gâtului, reglam funcționarea 
glandelor tiroidale, şi ceea ce este foarte important, ne îmbunătăţim 
capacitățile de comunicare, lucru pe care merită să-l facem cât mai des. 
În general oamenii cu probleme de comunicare nu îşi dă seama că au 
această problemă. Ei întotdeauna consideră că nu au nici măcar cea 
mai mică dereglare în ceea ce privește comunicarea. Ceilalți sunt proşti 
că nu-i înțeleg! Sunt diferite tipuri de probleme de comunicare. Există 
personajul care nu vorbeşte, e clar că nu comunică aşa cum trebuie. La 
fel se întâmplă cu cei care vorbesc numai ce n-ar trebui. Un alt 
personaj tipic legat de treaba asta este cel care vorbeşte prea mult. Am 
avut la terapie o doamnă care avea problema asta. Când i-am spus că 
are probleme de comunicare a făcut ochii cât veverița, și m-a întrebat: 
„Dar cum?! Eu?! Eu vorbesc cât pentru 5!” În afara acestor cazuri mai 
sunt multe, multe altele, dar nu are rost să le enumerăm, oricum cine 
vrea le poate descoperi uşor și pe restul. În general îmi place mai mult 
să arăt cum se face ceva bine, decât să evidenţiez cum să nu se facă 
acel lucru. Legat de comunicare trebuie să avem griji să spunem atât 
cât este util pentru toţi, atunci când este util pentru toţi, dar mai ales 
să comunicăm în aşa fel încât să nu rănim. 

Ultima poziție este puţin diferită de celelalte, în sensul că ne 
ținem amândouă mâinile pe aceeași chakră, pe chakra inimii. Putem 
ține ambele mâini pe piept, sau o mână pe piept, iar cealaltă pe spate, 
tot la nivelul chakrei inimii. Astfel ne curățăm chakra inimii, și sufletul. 
Când facem asta putem să ne imaginăm că inspirăm calm, bunătate, 
iubire, iertare, compasiune, iar prin expirație ne părăseşte orice 
supărare, orice frică, orice resentiment. Prin acest circuit vom înlocui 
sentimentele negative cu unele pozitive, transformându-ne în 


profunzime. Pentru asta este important ca în alte momente să nu 
revenim la aceleași prostioare. 

Astfel, efectuând autotratamentul rapid, vom fi pregătiţi pentru 
ziua ce urmează. Dispunem de energia de care avem nevoie, avem 
atitudinea mentală potrivită, deci nu mai trebuie să ne revenim, ci doar 
să ne păstrăm starea de bine. Ce mai putem face este să cerem ajutorul 
fiinţelor spirituale care ne au în grijă. Se face foarte simplu, ne 
conectăm mental la ei (adică ne gândim), după care spunem ce avem 
de spus. Puteţi să-i rugați să vă îndrume, să vă sfătuiască, dar nu şi să 
mişte mașina din fața voastră dacă cumva uitaţi să opriți. Dacă ar 
merge aşa. Când comunicăm cu aceste entități ne putem lăsa intuiţia să 
ne ghideze în legătură cu ceea ce trebuie să le spunem, dar asta nu 
înseamnă că ne trebuie să ne folosim şi rațiunea. Degeaba vă rugați 
îngerii să vă ajute să săpați grădina, ca nu o vor face. Eventual vă văr 
ajuta să înțelegeţi cum, când, cu ce să o săpațţi, dar nimic mai mult. 

La trezire, creierul nostru încă ceva timp este în starea alfa, la fel 
ca în timpul meditaţiei. Este un lucru foarte la îndemână să profităm 
de faptul că deja suntem pregătiți pentru o meditaţie când ne trezim, 
deci e o idee bună să ne alegem o meditaţie ușoară pe care s-o 
practicăm în acest moment al zilei. 

Personal prefer meditaţiile care mă încarcă de energie, deoarece 
încărcat fiind fac față mult mai uşor provocărilor unei zile de lucru. O 
astfel de meditaţie este cea în care vizualizăm, cum prin chakra 
coroanei inspirăm energie pozitivă, de culoare portocalie, pe care o 
ducem până în chakra a doua. În chakra a doua ne imaginăm o minge 
de foc, care se mărește cu fiecare inspirație; devine tot mai 
strălucitoare, de culoare mai intensă, capătă o textură mai densă. În 
momentul în care energia inspirată ajunge în chakra a doua, aceasta se 
rotește în direcția de rotație normală (la femei conform rotației acelor 
de ceasornic, iar la bărbați în sens invers rotației acelor de ceasornic). 
Efectuăm această vizualizare de 32 de ori, sau până ne simțim plini de 
energie. 

Aceasta este o meditaţie foarte simplă, dar totodată şi deosebit 
de utilă. Ne curăţă şi energizează canalul central, chakrele și ne umple 
de energia de care avem nevoie în viața zilnică. Interesant este faptul 
că la nivelul chakrei 2 se află unul din punctele de forţă ale corpului, 
sau dacă vă place, un vas energetic ce poate fi umplut, şi folosit pentru 
înmagazinarea energiei vitale. 


La un moment dat, în fiecare dimineață, sosește durerosul 
moment, în care trebuie să ne ridicăm din pat. Cascăm, ne întindem, 
gemem, fiecare avem propriile tabieturi pentru aceste momente. Dacă 
nu țâșnim din pat direct la cafeaua şi/sau ţigara de dimineaţă, și ne-am 
asigurat că stăm stabil pe picioare, putem efectua meditaţia în mișcare, 
care ne va curăța biocâmpurile energetice de tot ce nu este la locul lui 
acolo, și ne va împământa. 

Meditaţia în mişcare este o meditație dinamică, revigorantă, și 
destul de scurta să nu ne obosească în mod deosebit. 

„Stăm în picioare cu fața spre fereastră, sau spre est şi, după 
activarea palmelor cu CKR şi DKM, desenăm simbolul DKM în față, la 
circa o lungime de braţ, în dreptul chakrei inimii. Apoi, cu ambele 
palme, luăm lumina care se investe prin deschiderea către acea 
dimensiune şi înconjurăm de trei ori, cu braţele, începând de sus în jos, 
aura, spunând numele DKM. Când ajungem în partea de jos, atât cât ne 
ajung braţele fizice fără să ne aplecăm, strângem energia negativă la 
nivelul chakrei II. După ce am strâns astfel reziduurile din câmpul 
nostru, facem aceeași mişcare de trei ori, doar că la sfârşit sfera o 
arunc în dimensiunea imediat următoare în jos spunând de trei ori: 
„Afirm prezența mea divină acum, aici, pe pământ!” (Ovidiu-Dragos 
Argesanu - Reiki între mit și realitate) 

Meditaţia aceasta se poate repeta oricând simțim nevoia, fiind o 
metodă rapidă şi eficientă de a ne curăța, iar dacă o practicăm 
dimineața ne ajută să ne trezim mai ușor din somn. 

Dacă sunteți genul de persoană care își începe dimineaţa cu 
cafea şi țigară, aveţi posibilitatea să reduceţi din efectul nociv al cafelei. 
Este important să ne curățăm cafeaua, deoarece aceasta nu are o 
încărcătură energetică prea strălucită, iar ingerarea lichidelor de 
vibrație energetică joasă (cum ar fi alcoolul, răcoritoarele 
carbogazoase, în special cola și pepsi) poate fi benefică doar în cazuri 
foarte rare. Acum să nu credeți că am de gând să vă predic despre 
toate efectele nocivel ale diferitelor produse. Şi eu se consum, chiar 
dacă o fac rar, și mai mult ca și un act de socializare. Sunt pe deplin 
conștient că au gustul bun, că ne fac să nu mai fim așa obosiţi, și așa 
mai departe, dar dacă tot le consumăm, măcar să facem ceva cu ele să 
nu ne afecteze prea tare. Ca să ne curățăm și să ne energizăm cafeaua 
ajunge să ținem ceaşca sau paharul din care bem între palmele activate 
până când ne dictează intuiţia că putem înceta. Așa măcar ne 


dezvoltăm şi intuiţia, ceea ce mi se pare un lucru cât se poate de 
benefic, chiar dacă nu ne convine din cauza programelor care ne fac să 
întrebăm „şi dacă nu fac bine?”. Cu această mică ghidușie putem 
schimba și gustul cafelei. Cunosc un maestru Reiki interesant. 
Indiferent dacă bei sau nu în general cafea, dacă îl vizitezi bei cafea. 
Vrei nu vrei, tu bei cafea la el! Culmea este că toată lumea spune că face 
o cafea foarte bună, deși nici materialul de bază nu e special, nici 
modul de preparare. El spune că o face cu plăcere şi ăsta-i singurul 
secret. Că se mai strecoară acolo câte un mic program... Se iartă. 
Revenind la dimineața, pe stomacul gol este cel mai recomandat să 
bem o gură de apă sfinţită, sau energizată, deoarece apa dacă este 
băută pe stomacul gol se absoarbe în organism foarte ușor, iar dacă are 
şi o vibraţie energetică decentă, ne face surprinzător de mult bine; ne 
ridică vibrația energetică, și prin asta ne fereşte de multe beleli. 

La fel ca şi în cazul lichidelor, este important să ne curățăm și să 
ne energizăm mâncarea. Greu, așa-i? Se face la fel ca și în cazul 
lichidelor. Putem să ne curățăm mâncarea în timp ce o gătim, sau 
înainte de a servi masa. Prima variantă este pentru cei leneși care și 
gătesc. Ceilalți au de ales, fie care efortul extraordinar de a curăța ce 
papă, fie mănâncă ca şi cum n-ar şti ce e de făcut. În cazul în care 
mâncăm la un restaurant, putem să ne curățăm discret mâncarea, ț 
mând palmele aproape de farfurie, sau utilizând simboluri. O altă 
modalitate de a evita să facem spectacol în restaurante este să ne 
curățăm mâncarea de la distanţă, chiar înainte de a ajunge în localul 
respectiv. Asta da șmecherie! Pentru asta se activează Cho Ku Rei, Sei 
He Ki şi Han Sho Ze Sho Nen, și se trimite lumină cu intenţia de a 
curăța mâncarea pe care urmează să o consumăm. V-aţi putea întreba 
cum funcționează, dacă nici nu ştiţi dinainte ce veţi mânca. Ideea este 
că Dvs. nu știți, dar poate ştiu alţii. Oricum, chiar dacă nu s-ar cunoaște 
toate variabilele dinainte, ar putea fi o simplă direcționare temporală, 
în sensul că aţi trimite energie înainte, și ea s-ar activa, sau şi-ar face 
efectul tocmai înainte să începeți să mâncaţi. 

Preparatele din carne au tot timpul o vibraţie energetică mult 
mai joasă decât fructele, legumele, sau chiar lactatele. Legat de carne 
personal sunt un fel de... două feluri. Am avut ani în care n-am 
consumat deloc carne, am avut ani în care am mâncat, în funcţie de 
cum îmi cade bine. Nu mă abțin de la mâncatul cărnurilor din 
considerente foarte spirituale... fac ceea ce simt că îmi este bine pe 


moment. În cazul în care consumațţi carne, este totuși de important să 
o curăţaţi. Carnea păstrează parte din energiile animalului, care în 
momentul morţii nu sunt de cea mai bună factură, deoarece 
evenimentul este traumatiznat, şi pe lângă asta mai e şi trăit intens, 
impregnându-se astfel fiecare celulă cu energie negativă. Chiar dacă se 
curăță mai greu carnea decât celelalte tipuri de alimente, merită să 
depunem un mic efort, să o curățăm și să o încărcăm cu energie 
pozitivă. Vorba aia... cât de greu poate fi să ţii palmele deasupra unei 
farfurii? Dacă încercăm să transmitem în același timp și calm, iubire, 
încredere, cu atât mai bine. 

O altă metodă de curăţare şi energizare a mâncărurilor și a 
lichidelor este binecuvântarea prin diferite rugăciuni. Nu am verificat, 
dar mi-a spus o cunoştinţă că o rusoaică a luat un premiu (un Nobel 
parcă spunea că a fost?) pentru că a demonstrat că mâncarea 
binecuvântată îşi schimbă valorile nutritive. Am încercat să întreb 
prietenul goagăl de treaba asta, dar probabil nu am ştiut eu să pun 
întrebarea potrivită. Cert este că eu cred asta fără premii, și studii 
ştiinţifice care să ateste veridicitatea „poveştii”, și asta pentru că mă 
simt şi eu altfel dacă mănânc bucate binecuvântate. Rugăciunile care se 
spun pot fi foarte simple, sau mai complexe, chiar pompoase. Fiecare 
își poate alege varianta care i se potrivește, dar cred că toate sunt 
aproximativ la fel de eficiente. Cred că poate fi o abordare bună dacă 
cere pur și simplu Divinităţii să ne binecuvânteze mâncarea, şi să 
mulțumim. 

După ce ne-am băut cafeaua și eventual am luat micul dejun, de 
obicei ne îndreptăm spre baie să facem un duș, sau o baie. Nici aceste 
momente nu trebuie să constituie timp pierdut. Sunt rău, nu? Nu vă las 
în pace nici sub duş! Înainte să facem duș putem să ne aplicăm pe 
chakra celui de-al treilea ochi, pe mâini, şi de ce nu pe toate chakrele, 
mici cruci cu mir. Mirul scoate la suprafață energiile negative şi 
energizează locul unde este aplicat, iar apa curgătoare îndepărtează 
energiile respective de corpul nostru. Metoda aceasta este cât se poate 
de uşoară, implicând din partea noastră eforturi minime. Este tot din 
seria „special pentru leneşi”. 

O altă mică lucrare practica pe care o putem realiza în timp ce 
facem duș sau baie este să energizăm apa cu care ne spălăm. Putem să 
activăm de exemplu simbolurile pe care le cunoaştem pe robinet, iar 
astfel apa va ajunge la noi energizată, astfel curățându-ne și 


încărcându-ne, ca să facem față mai ușor zilei care urmează. O altă idee 
ar fi să vizualizăm un duş de energie benefică, care se revarsă asupra 
noastră simultan cu apa care curge din robinet. Diferenţa în ceea ce 
priveşte vizualizarea este că acel duş de lumină ne curăţă și câmpurile 
energetice, ba chiar pătrunde chiar și în interiorul corpului energetic. 
Putem să practicăm chiar şi meditaţia (preferabil meditații scurte) în 
timp ce facem o baie plăcută în apă energizată. Ideea este să încercaţi 
să nu adormiţi, deoarece asta scade dramatic efectele meditaţiei, sau 
chiar dacă nu, tot e mai bine să şi ştiţi ce se întâmplă. În afară de asta, 
capacitatea de a medita vă poate fi utilă pentru a reduce efectele 
stresului, în terapie, autotratament, practic în orice situaţie. 

Mulţi dintre noi duc o viață sedentară, fie din cauza serviciului, 
fie din alte cauze. Pentru păstrarea sănătăţii, și tinereţii corpului 
nostru este recomandată mişcarea zilnică. După ce ne-am făcut baia de 
dimineață putem să facem puțină mișcare, de exemplu să practicăm 
exerciții de Qi Gong dinamice. Dar cine are chef de așa ceva? Omul 
occidental nu este obișnuit să întreprindă acțiuni care nu oferă 
recompensă în timp scurt. Cel puţin nu o face dacă nu este ceva 
obișnuit, înrădăcinat în el ca program implementat de societate. În 
schimb la orientali practicile de păstrare a sănătăţii sunt foarte 
răspândite. La unele mari fabrici de electronice este practică obișnuită 
să se înceapă ziua cu exerciţii fizice inspirate de Chi Kung. Credeţi că 
managerii de acolo fac asta doar pentru că ţin foarte mult la angajați? 
În ţări în care se spune că a lucra în România este un fel de Rai 
pământesc? Să fim serioşi... o fac ca să nu plătească concedii medicale, 
ca angajaţii să aibă un randament mai bun, și nu în ultimul rând, ca 
aceştia să reziste cât mai mult la lucru. În fabricile respective nu este o 
practică neobișnuită ca un om să lucreze 24 de ore, sau chiar mai mult. 
Ideea este că dacă acei manageri şi-au dat seama că merită să aloce o 
jumătate de oră din timpul de lucru ca angajaţii să practice aceste 
exerciții, cred că nu este greu să ne dăm seama că ne va ajuta şi pe noi 
să rezistăm mult mai bine la stresul de la serviciu, şi pe lângă asta tot 
ceea ce facem în cursul zilei va ieşi mai bine. 

Dacă avem o curte, putem ieşi să practicăm exerciții cum ar fi 
Tai îi, Baduan îi, stâlpul degetelor sabie etc. Dacă nu, este bine și în 
casă. Nu trebuie să vă lăsaţi condiţionaţi de circumstanţe, accesorii, şi 
alte asemenea. Şi mie îmi plac lumânărelele, bețigașele parfumate, 
cabinetul meu, şi multe alte lucruri care mă ajută să intru în ton cu 


energiile benefice, cu entităţile de lumină, și așa mai departe, dar nu 
am nicio problemă în a lucra fără acestea. Prietena mea la un moment 
dat nu putea dormi fără lumânări, ne mai vorbind de meditații, sau alte 
practici spirituale. După perioada asta a urmat o altă perioadă în care 
ardea doar un singur fel de bețigaşe parfumate, ceea ce nu a 
fostneapărat avantajos, mai ales când au dispărut din magazine! Ideea 
ar fi să nu vă agățați de nimic, trebuie să fiți în stare să practicaţi tot 
ceea ce doriţi oricând, oriunde. Nu cred că lisus, sau Buddha purtau în 
spate câte un ghiozdănel în care-şi țineau bețigașele preferate, şi 
lumânările tip pastilă. Personal nu am nicio problemă în a face terapie, 
sau orice altceva unde cred eu că este nevoie. La un moment dat am 
făcut terapie chiar și la o înmormântare unei persoane care a căzut şi 
s-a lovit la cap. Pot să vă spun că nu m-a deranjat în mod special faptul 
că eram într-un cimitir. Dacă omul avea nevoie de terapie atunci, și nu 
se putea amâna... La fel, nici orientalii nu se simt deranjaţi de faptul că 
se află într-un parc public când practică Chi Kung, Tai Ji, și alte exerciţii 
asemănătoare în fiecare dimineaţă înainte de muncă. Aceste exerciţii 
sunt foarte practice (ca de altfel majoritatea tehnicilor orientale), în 
sensul că ele ne ajută să ne păstrăm sănătatea fizică atât prin faptul că 
implică mişcare, cât și prin faptul că ne încarcă cu energie pozitivă, ne 
curăță și deblochează meridiane energetice, chakre, etc. Dincolo de 
aspectele pur practice legate de sănătate, ne mai oferă și cunoaștere 
spirituală, deci le putem considera un pachet complex, foarte util. 
Practicându-le zilnic ele ne învață moduri extrem de eficiente de 
manipulare și direcționare a energiei. Utilizând tehnici de direcționare 
a energiei învățate din Qi Gong, împreună cu energia la care avem 
acces prin intermediul diverselor sisteme Reiki, creștinism, sau alte 
religii, putem ajunge la rezultate spectaculoase în terapie energetică. 
Este deosebit de util să puteţi să direcționaţi energia acolo unde doriţi, 
pentru că asta reduce considerabil cantitatea de energie necesară, 
indiferent că este vorba de terapie, sau altceva. Chiar dacă la începutul 
drumului spiritual nu acordaţi o atenţie deosebită îmbunătățirii 
eficienţei, va veni timpul când asta va fi una dintre cele mai importante 
preocupări ale voastre. 

Un alt beneficiu foarte concret al practicării exerciţiilor Qi Gong 
este că acestea limpezesc mintea, ne ajută să punem în ordine 
gândurile noastre, ceea ce ne poate ajuta în munca intelectuală. În 
primul rând ne deconectează de la preocupările pe care le avem zilnic, 


deci nu mai avem timp să ne supratractăm creierul, pentru că asta 
facem. Ne gândim la o mie de lucruri inutile zilnic. Mai rău este că nu 
controlăm fenomenul, și ajungem să ne gândim aproape numai la 
lucruri inutile, nu dominăm gândurile, ele ne domină pe noi. Chiar dacă 
ar fi numai gânduri benefice, şi atunci ar trebui să fim noi la cârmă. 
Cred că omul care reușește să-şi controleze fiecare gând, şi să cugete 
util în fiecare clipă, poate cuceri Pământul. Probabil nu o să vrea, dar... 

Sportivilor le recomand în mod special practicarea exerciţiilor 
Qi Gong, deoarece îi învaţă să-şi gestioneze energia în mod optim. În 
primul rând, exerciţiile Qi Gong ne permite să atingem pragul de 
încărcare energetică potrivita noastră prin exerciții de acumulare și 
cultivare a energiei. E foarte important pentru sportivi să cunoască 
moduri de folosire a diferitelor energii. Cred că cel mai interesant 
luptător al momentului este un rus, Fedor Emelianenko. A fost „învins” 
o singură dată în Japonia, unde a fost lovit din greșeală cu cotul, iar 
regulile speciale pentru respectivul meci spuneau că orice tăietură 
duce la descalificarea celui rănit. În afară de acel meci nu a pierdut 
niciodată, și a devenit legendar în lumea artelor marţiale mixte. Chiar 
şi japonezii au recunoscut că este încarnarea luptătorului perfect, care 
se naşte odată la 2000 de ani. Culmea este că nu are un fizic 
extraordinar de luptător, e gras ca mine! ] În schimb are o putere 
psihică extraordinară, şi ce este şi mai drăguţ este, că la fiecare meci al 
lui este susținut de doi preoţi ortodocși de rit vechi. Nici măcar nu ţine 
secret asta, preoţii mai intră și în ring să-l felicite după meciuri. El 
gândește, lovește, părintele îl încarcă cu tot ce are nevoie. Oricum, cred 
că ar putea face ceea ce face şi fără preoţi, dar îl atrage cunoaşterea 
instinctiv, şi probabil îi place şi faptul că după meciuri rămâne curat, 
curățel, mai ales că are un fond extraordinar de bun, şi calm. Chiar a 
declarat că întotdeauna încearcă să lupte în așa fel încât să nu 
rănească. Practic putem trage concluzia că, aceste exerciții ne permit şi 
descărcarea de energia de vibraţie joasă acumulată în timpul 
activităților sportive. Acest lucru este foarte important, deoarece 
majoritatea sporturilor implică competitivitate, și necesită energii de 
joasă vibraţie, de că nu avem neapărat nevoie în viața de zi cu zi. Pe 
acestea, după ce le-am folosit, le putem trimite înapoi în pământ, 
natură, sau unde este nevoie de ele în Univers, astfel scăpând de 
efectul neplăcut al lor, și le putem colecta când avem nevoie să le 
folosim. La mulţi le este frică să nu dăuneze naturii, sau Pământului 


prin aceste proceduri, dar vă asigur că nu se pune problema. Credeţi că 
munții sunt din Lumină? Cât mai solid este un lucru, cu atât mai joasă 
vibrația energiei care îi stă la bază. Apropo de energii de vibrație mai 
mult sau mai puţin joasă, întâlnesc mulți practicanți Reiki, care își cam 
neglijează chakrele inferioare. Toată lumea aleargă după creșterea 
vibraţiei, după creștere spirituală, după, după, după. Toată lumea vrea 
s.f. -un, şi uită de trup. Să-mi spuneți mie dacă puteţi trăi și învăţa pe 
pământ cu un trup frânt. Ideea este să nu se neglijeze chakrele 
inferioare, chiar dacă cele superioare par mai interesante. Echilibrul 
este ceva necesar chiar şi pentru Reikiști. Nu mă înţelegeţi greșit, nu 
încerc să promovez instinctualitatea, vreau doar să subliniez 
importanța funcționării corecte a chakrelor inferioare pentru 
sănătatea umană. 

Cei care nu se simt atrași de exerciţiile fizice pot, după baia de 
dimineață să spună o rugăciune. Există în cărțile de rugăciuni 
„Rugăciunile dimineţii” care se pot citi, de asemenea se pot citi psalmi, 
şi evident putem să ne rugăm cu cuvintele noastre. Cel mai 
recomandat este să combinăm citirea rugăciunilor, cu rugăciunile 
proprii. Rugăciunile citite ne aduc în ton cu starea specifică şi necesară 
rugăciunii, ne conferă o anumită vibrație energetică, și ne permit 
golirea minţii de gânduri, şi ne fac oarecum legătura cu entitatea, sau 
entitățile cu care dorim să comunicăm; formează numărul lui 
Dumnezeu. Ceea ce mai este foarte frumos în legătură cu rugăciunile 
din cărți de este, că majoritatea sunt bine gândite şi structurate. În 
general sunt scrise de persoane cu o vibrație energetică înaltă. Chiar 
dacă în viziunea mea trăirea spirituală adevărată este sinonimă cu 
căutarea propriilor adevăruri, nu neg necesitatea existenţei 
rugăciunilor „predefinite”, care ajută pe cu mai puţină încredere în 
sine să înainteze pe calea lor spirituală. 

După citirea rugăciunilor din cărți ne putem îndrepta atenţia 
spre o formă directă, mai personală a rugăciunii, anume, cea spusă cu 
cuvintele noastre. Sunt importante aceste rugăciuni, deoarece ele 
presupun implicarea noastră directă, sunt concentrate asupra relaţiei 
noastre directe cu Divinitatea, și asupra lucrurilor pe care dorim să le 
împărtăşim sau să le rezolvăm, deci ele ajută la dezvoltarea unei relații 
personale cu Dumnezeu. Dar ce înseamnă o relație personală cu 
Dumnezeu? Cred că asta se poate defini doar prin prisma relaţiei 
însăşi. Părintele Cleopa spunea că atunci când omul se roagă cu 


adevărat din suflet, simte ca şi cum ar avea un cui de foc în inimă, și 
începe să lăcrimeze. Pentru alţii, relația personală cu Dumnezeu 
înseamnă un sentiment interior, care apare doar atunci când se roagă, 
un sentiment de comuniune cu Ființa Supremă, sentiment de 
împlinire, de libertate, de fericire. Buddhiștii, și cei cu o gândire 
asemănătoare acestora ar putea considera reintegrarea în întregul din 
care provine fiecare, sau atingerea iluminării. Am citit undeva că 
Metatron este ființa care are acces la cele mai multe informaţii legate 
de planul divin, şi cred că și asta este oarecum un fel de relaţie 
personală cu Divinitatea, în sensul că el știe cele mai multe lucruri 
despre Dumnezeu, area acces la cea mai mare parte a „mințţii” Divine. 
Din cele enumerate cred că fiecare îşi alege cu ce rezonează, în funcție 
nivelul, și de formarea lui. 

Există diferite metode de rugăciune, și conform tradiţiei 
ortodoxe, se cunosc diferite trepte ale rugăciunii, am văzut un interviu 
interesant cu părintele Cleopa, în care era vorba tocmai despre asta. 
Zice-se că cea mai joasă treaptă a rugăciunii este când ne rugăm cu 
gura, adică doar rostind cuvintele. Următoarea treaptă ar fi acea, când 
rațiunea percepe clar ceea ce rostim cu glasul, adică înțelegem ceea ce 
spunem sau citim. Se spune că în această fază omul este cel mai expus 
influențelor exterioare nefaste, şi la atacul demonilor. Aproximativ 
aceeași piedică ca și în timpul meditaţiilor, adică îi fuge mintea la om în 
o mie de părți şi nu se poate concentra. Asta se rezolvă în timp, 
practicând. Pasul următor pe scara rugăciunii este rugăciunea inimii, 
când mintea „coboară” în inimă, adică simțim ceea ce gândim. Dacă 
reuşim să facem asta, chakra inimii se va deschide, adică se va simţii o 
căldură în zona inimii, după care această căldură se răspândește pe 
canalul energetic central (şira spinării), iar apoi în tot corpul. În 
general, dar nu obligatoriu, oamenii încep să lăcrimeze în acest stadiu 
al rugii. O treaptă superioară este rugăciunea de sine mișcătoare, adică 
rugăciunea făcută fără a mai implica un efort conștient. Mai glumesc şi 
îi spun rugăciunea automatizată. J Acest tip de rugăciune permite 
dezvoltarea unei legături permanente cu Divinitatea! Foarte tare! 
Pasul următor, oarecum aproape inevitabil, sau mai bine zis implicit, 
este rugăciunea văzătoare. Nu ştiu dacă mai poate fi numită rugăciune. 
Este o stare în care omul conștientizează lumea spirituală, și percepe 
foarte multe informaţii din baza informaţională divină. Penultima 
treaptă este rugăciunea în extaz. În percepția mea este o stare în care 


spiritul părăsește trupul, şi interacționează direct cu lumea spirituală. 
Destinația finală se numește rugăciunea duhovnicească, și este izbitor 
de asemănătoare cu iluminarea, sau eliberarea menţionată în alte 
culturi. O altă metodă de rugăciune, utilizată în principal de unii 
practicanți al misticismului iudaic, este cea care presupune unificarea 
chakrelor, sau centrilor noştri de forță. Această formă de rugăciune 
este preferata mea personală, deoarece înseamnă deodată rugăciune 
mentală și spirituală. Practicând vom ajunge să ne rugăm nu doar cu 
mintea, ci și cu spiritul, din toată inima, participând cu toate structurile 
energetice şi spirituale, cu toate corpurile la rugăciune. Este foarte 
asemănător cu rugăciunile ortodoxe descrise anterior, dar nu este 
100% același lucru; destinația este aceeași, drumul este diferit. 
Recomand practicarea acestui tip de rugăciune zilnic, când avem cel 
puţin douăzeci de minute la dispoziție. Veţi vedea efectele foarte 
repede, şi nu cred că veți fi dezamăgiţi. 

Se începe prin vizualizarea fiecărei chakre pe rând, până reuşim 
să le ne vizualizăm corpul, cu cele șapte chakre principale. În 
continuare se vizualizează cum chakra coroanei începe să devină o 
sferă strălucitoare de lumină alb-albăstruie, şi să vibreze puternic. 
După ce am reuşit să vizualizăm această imagine, trecem la chakra 
gâtului, pe care o vizualizăm la fel ca şi chakra coroanei. Acelaşi lucru îl 
facem şi cu chakra celui de-al treilea ochi. Când aspectul celor trei 
chakre devine uniform, vizualizăm cum ele se contopesc, și formează o 
singură sferă de lumină care strălucește intens. Între timp putem să 
intonăm în gând, sau cu voce tare diferite Nume Sacre ale lui 
Dumnezeu. Invocarea acestor nume este facultativă. Se utilizează 
diferite nume pentru invocarea diferitelor Aspecte lui Dumnezeu. 
Numele Sacre este bine să le caute fiecare singur. Un punct de plecare 
poate fi Vechiul Testament sau unele scrieri cabalistice. Nume general 
utilizate sunt Adonai și Elohim. 

În timp ce intonăm numele sacre, vizualizăm cum cele trei 
chakre inferioare devin şi ele sfere de lumină, după cum am descris 
anterior. Când am reușit să vizualizăm aceste chakre ca fiind sfere de 
lumină strălucitoare, urmează să le unim, şi să formăm din ele o a doua 
sferă mare de lumină. Facem aceeași vizualizare şi pentru chakra 
inimii, care se va mări, formând a treia sferă de lumină. 

Nu încetăm nici în acest moment intonarea numelor sacre, și 
vizualizăm cum sferele mari de lumină se suprapun, şi se unesc în zona 


inimii, coborând pe cea superioară, și urcând pe cea inferioară spre 
sfera formată din chakra inimii. Când am reușit să ne unim centrii de 
forță, vom înceta intonarea numelor sacre, și vom începe rugăciunea 
propriu-zisă, cu cuvintele noastre, fiind atenţi între timp la ceea ce 
simţim. În timpul acestei rugăciuni meditative mintea chiar coboară în 
inimă, şi participă şi spiritul la rugăciune. În afară de implicaţiile 
evidente, cum ar fi dezvoltarea unei relații armonioase cu Totul, 
rugăciunea aceasta este şi o metodă extraordinară de terapie, și chiar 
protecție energetică. 

Chiar dacă între rugăciuni și mantre pot exista anumite 
diferențe, în esenţă ele sunt foarte asemănătoare, deci putem să le 
utilizăm pe acestea din urmă ca un substitut al rugăciunii. Trebuie să 
recunosc că nu sunt un mare mantrangiu, chiar dacă-mi plac. Probabil 
va veni timpul când le voi spune mai des, dar deocamdată se întâmplă 
cam rar. Mi-a recomandat un prieten din India la un moment dat o 
mantră care spunea el că este foarte benefică pentru mine conform 
astrogramei mele. Mi s-a părut o idee foarte bună să-ți recomande 
cineva o mantră în funcţie de caracteristicile tale. Îmi surâde parcă și 
ideea mantrelor care sunt bune la un anume ceva, dar asta 
personalizată îmi place şi mai mult. 

Mi-a mai arătat la un moment dat un prieten o mantră, care mi-a 
plăcut foarte mult, mantra Mrityunjaya. Textul mantrei este următorul: 

Aum Trayambakam Yajamahe. 

Sugandhim Pushtivardhanam; 

Una Rukamiva Bandhanaan. 

Mrityor Mokshiye Maamritat. 

Este o mantra menită să libereze pe cel care o intonează de 
suferinţele lumii, şi să-l conducă pe drumul spre iluminare. În general 
se recomandă să se intoneze de 108 într-o serie, de două ori pe zi, la 
răsăritul, și la apusul soarelui. 

Pentru unii există, dimineața un moment oribil, de nesuportat, 
când trebuie să pornească spre serviciu. Depinde fiecare cum percepe 
serviciul pe care îl are, asta evident dacă are un job. Știu că s-au făcut 
disponibilizări, ştiu că economia este în declin, știu toate astea, și mai 
ştiu ceva. Problema nu este atât de mare cât de mare este tam-tam-ul. 
Nu sunt un mare adept al teoriilor conspiraționiste, tocmai pentru că 
tot ceea ce fac astea este să favorizeze climatul de nesiguranţă care le-a 
dat naştere, astfel ajutând tocmai pe cei pe care îi hulesc. Chiar dacă nu 


fac mare caz din anumite informații pe care le dețin, simt nevoia 
uneori să-mi pun niște întrebări. Chiar este criza asta așa de nasoală 
cum se zvoneşte? Nu este oare o nouă scorneală care ajută pe unii să 
scape de băncile concurente? Nu este oare toată criza asta o modalitate 
justificată de scădere a salariilor? Nu este oare recensiunea o armă 
care înfricoşează miliarde de oameni ca să fie controlaţi mai uşor? Nu 
este oare criza un pretext ca statul să se poată atinge de proprietatea 
privată ca și într-o societate dictatorială? Oricum, cred că recensiunea 
asta este artificială... 

Deci, dacă avem un loc de muncă, pute merge cu mașina, pe jos, 
sau cu bicicleta, drumul spre serviciu poate constitui un prilej de 
practică a tehnicilor spirituale. Măcar nu pierdeţi vremea nici atunci, 
vă obişnuiţi să vă petreceţi timpul cu lucruri utile. 

Cei care optează pentru mersul pe jos, pot face clar mai multe 
decât cei care aleg mașina sau bicicleta ca mijloc de locomoţie, 
deoarece nu trebuie să-şi focalizeze atenţia asupra pilotatului. În drum 
spre serviciu (sau oriunde dorim) putem practica forma de Qi Gong 
mergând. Acest exercițiu simplu de acumulare și cultivare a energiei 
constă în inspirarea până în chakra a doua a energiei, și cultivarea ei. 
Practic ideea este să vizualizați cum pe inspir aduceţi toată energia 
Universului prin chakra coroanei, în canalul guvernor, iar de acolo pe 
expir o coborâţi până în chakra sacrală. Dacă vă ajută, puteţi vizualiza 
chakra șaptea ca fiind o antenă parabolică uriașă îndreptată spre cer, 
care adună toată energia benefică a universului. Când energia ajunge 
în chakra două, o vizualizăm acolo ca fiind o minge de foc, care cu 
fiecare inspirație crește devine mai strălucitoare, mai densă. De 
preferat este să repetați această vizualizare de 36, sau 72 de ori. 
Uimeam lumea, și mă dădeam rotund în spiritualitatea mea când se 
nimerea toamna să fie mai frig decât anticipam, dar tot nu-mi era frig 
în tricou la 10 grade celsius. Mă încălzeam minunat cu acest simplu 
exerciţiu. Îl mai folosesc şi când am nevoie să depun efort fizic, când 
îmi este somn, sau când sunt obosit. Mai cunosc o tehnică, învățată tot 
de la un maestru Chi Kung, pe care o folosesc în loc de cafea. Procedura 
este aproximativ următoarea: ne batem ușor pe cap cu palmele, ne 
frecăm fața, ca şi cum am spăla-o, ne masăm urechile, inclusiv lobii, 
după care ne batem ușor peste braţe, ne masăm zona rinichilor, şi ca 
încheiere ne batem peste picioare. Efectul este foarte asemănător cu 
cel al unei cafele, doar că acest exercițiu este incomparabil mai benefic. 


Nu fac pe moralistul, şi eu mai beau cafea, dar rar, mai mult ca și o 
formă de socializare. 

Tot în drum spre serviciu se pot intona (în gând sau cu voce tare 
dacă nu sunt oameni în jurul nostru) diferite mantre, și se pot face 
exerciții de control al respirației. De exemplu, respirați adânc, 
abdominal, şi numărați câte secunde durează să inspirați profund. 
Dacă, să presupunem că inspiraţia durează șase secunde, veţi ține 
aerul în plămâni trei secunde, şi tot în şase secunde expiraţi. Cei mai 
experimentați pot lucra mental pe proiectele Reiki pe care le au. Se 
deschide Sursa de lumină universală deasupra hârtiilor, sau cutiei cu 
proiecte, şi se vizualizează cum se răspândeşte energia în univers 
pentru realizarea proiectelor. La un moment dat am ajuns în situația 
interesantă de a fi sunat de pacienţi cu urgenţe în timp ce eram la locul 
de muncă, sau dimineaţa în timp ce mergeam spre serviciu. De fapt a 
doua variantă era mai frecventă. Fiind vorba de urgenţe, și dat fiind 
faptul că nu aveam oricum timp să stau şi să mă ocup exclusiv de 
pacienţi până după masa târziu din cauza programului „european” de 
la serviciu, deci trebuia să găsesc o modalitate prin care să și ajut, 
să-mi şi fac treaba la serviciu, şi preferabil să și supraviețuiesc. De fapt 
modalitatea era la îndemână, trebuia doar să transform teoria în 
rezultate. Am început prin vizualizarea procedurii complete de terapie, 
cu tot ce aș fi făcut în mod normal, după care am tăiat stringurile între 
mine şi pacient. Dacă era vorba de un caz grav, şi de obicei era, mă 
vedeați mergând fără să îmi dau seama că există o lume în jurul meu, 
invocând cascade de lumină să mă curăţ, creând spații, și alte lucruri 
asemănătoare, toate în timp record, înainte să se încheie mica mea 
călătorie de 25 de minute. Într-un fel era şi comic ce făceam, dar era 
mai ales util. Am învăţat foarte mult din experienţele respective, chiar 
dacă pe moment mi se părea și greu, şi nasol. Probabil aș fi putut evita 
situaţiile respective, dar mă încăpățânam să fac ceea ce credeam că 
este util, şi nu ceea ce simțeam că trebuie. Uneori oamenii nu învață 
decât dacă sunt nevoiţi, şi de asta ajung în situaţii de criză, ceea ce de 
multe ori poate fi deosebit de util, şi chiar benefic, chiar dacă omul 
nu-și dă seama pe moment. Cred că ajunge destul de multă lume în 
situaţii de criză tocmai pentru că refuză să înveţe, sau să facă ceva, 
care le-ar fi esenţial pentru a merge mai departe. Cred că Universul 
este ca şi o mașinărie în mare parte automatizată, iar oamenii sunt ca 
nişte rotițe ale mașinăriei. Dacă sunt o rotiță care se află în locul în 


care trebuie să fiu, şi mă mişc cum trebuie să mă mișc, voi funcționa 
perfect, fără probleme. Dacă nu sunt la locul meu s-ar putea să fiu 
strâmtorat. Făceam la un moment dat pe nebunul. Voiam să-mi 
cumpăr mașină, deşi știam că nu e momentul. La urma urmei mi-am 
cumpărat o maşină, am ţinut-o un an și ceva în fața blocului fără să 
circul cu ea, după care am împrumutat-o unui prieten care a făcut un 
accident absolut ciudat, şi mi-a făcut mașina daună totală. Am învăţat 
atunci să fac ceea ce trebuie, și atunci când trebuie. 

Cei care înfruntă traficul tot mai aglomerat al orașelor pot să 
diminueze considerabil riscul evenimentelor rutiere, și pot să se 
asigure că vor ajunge la timp unde doresc. La fel de bine vă puteţi chiar 
şi „rezerva” un loc de parcare! 

Ca orice alt lucru, și mașina cu care călătorim este bine să fie 
curată din punct de vedere energetic. Curățarea maşinii se poate face 
prin mai multe metode. O modalitate de a curăța şi binecuvânta o 
mașină este sfințirea acestuia de către preoți. Asta o poate face un 
preot ortodox, sau catolic, dar şi cei care sunt iniţiaţi în Ordinul lui 
Melchisedek. Sfinţirea se face prin citirea rugăciunilor specifice acestei 
activități. Probabil pentru asta voi păți cum a păţit un prieten care şi-a 
exprimat în scris părerea nu foarte strălucitoare despre preoţii 
ortodocși, dar asta e... Ideea este că cei inițiați în Ordinul lui 
Melchizedek pot face cam tot ce poate face un alt preot, atât din punct 
de vedere energetic, cât și din punct de vedere legal. Cu diploma 
oficială se poate oricine înregistra la primăria locală, şi să-și deschidă 
chiar şi biserică. Chiar dacă nu sunt neapărat de acord cu asta, este 
totuși o posibilitate. Oricum, din punct de vedere spiritual, un om cu 
trăire adevărată va putea face destule. 

Revenind la curăţări... o altă metodă de curățare a mașinii, este 
să efectuăm procedura care se utilizează în Reiki pentru curățarea 
spaţiilor. Activăm Cho Ku Rei, Sei He Ki și Dai Ko Mi-o pe plafonul 
mașinii, pe partea stângă, pe partea dreaptă, pe cea din spate, pe 
podea, și în centru. Dacă avem inițiere și pe alte sisteme, putem să 
utilizăm simboluri și din acestea. Cel mai frecvent utilizat simbol 
pentru curățarea mașinilor este Rama, din Karuna Reiki (apare și în 
alte sisteme, cum ar fi Karuna Ki sau Tera Mai), dar putem folosi și alte 
simboluri, cum ar fi Zonar, Halu, Om, Amsui, Șarpele de foc etc. Pentru 
curățarea mașinii mai putem folosi spaţii de curățare, sau piramide de 
lumină, sau tehnici foarte simple de autocontrol. 


Un spaţiu de curățare pentru o mașină se realizează ca orice alt 
spațiu de curățare, doar că în loc de algoritmii de curăţare a unei 
persoane se introduc algoritmii de curățare pentru maşină. Se emite 
energie prin palme, și se formează o sferă de lumină strălucitoare. 
După formarea sferei va trebui să-i implementaţi algoritmul de lucru, 
adică ce să facă, în cazul nostru să curețe mașina de orice informaţie, 
energie, algoritm, spațiu, formă gând, amprentă negativă, să 
îndepăreteze din ea toate entităţile negative. Se stabilește durata de 
acţionare a spaţiului, care poate varia de la câteva secunde, până la 
îndeplinirea sarcinii implementate, sau scăderea nivelului energetic 
până la nivelul la care nu-și mai poate îndeplini sarcina. 
Implementarea algoritmului de lucru se face emițând energie prin 
palme, şi în același timp rostind mental algoritmul. După stabilirea 
algoritmului de lucru se declară destinatarul spațiului, în acelaşi mod 
în care s-a implementat algoritmul. Din nou, în cazul nostru subiectul, 
sau destinatarul este tot mașina. Ceea ce mai avem nevoie pentru ca 
spaţiul nostru să fie complet este să-i stabilim cinematica, adică unde 
să se ducă, şi cum să se miște. În general, dacă este vorba de o mașină, 
eu prefer ca spațiul să parcurgă întreaga mașină, din stânga, spre 
dreapta, din față spre spate, şi de sus în jos. Pentru stabilirea 
cinematicii veți proceda exact la fel ca și pentru implementarea 
algoritmului, şi stabilirea destinatarului. Când ați terminat toate cele 
descrise, lansați spaţiul prin intenţie, sau gest. Chiar dacă nu aveţi o 
mașină pe care să o curăţaţi, sau vi se pare prea complicată această 
metodă, este bine să învăţaţi să creaţi spaţii, pentru că acestea se pot 
folosi la foarte multe alte lucruri, de la curățări de persoane, la curățat 
clădiri, etc. 

Putem să ne introducem maşina într-o piramidă de lumină, care 
o va curăța, şi o va proteja constant, până când piramida este activă. 
Pentru a forma o piramidă de lumină asupra unei maşini, deschidem 
Sursa de Lumină Universală deasupra ei utilizând simbolurile Cho Ku 
Rei, Sei He Ki, Hon Sha Ze Sho Nen, Dai Ko Mi-o (putem adăuga și Om, 
Shanti, Crucea etc.) și cu energia Sursei formăm piramida, care va 
cuprinde maşina întreagă. Dacă nu sunteţi practicant Reiki, sau nu 
aveți acces la simbolurile amintite, puteţi să vizualizați un punct 
luminos, strălucitor deasupra mașinii, iar din acest punct izvorăsc 
nişte fascicule de energie, care formează piramida. Energia care se 
revarsă prin piramida respectivă se poate informa, să curețe, să 


protejeze, etc. Informarea energiei respective se face pur și simplu 
prin voinţă, folosind algoritmi pe care îi rostim concentrându-ne 
mental pe energia piramidei. Aceste piramide de energie se pot aplica 
deasupra clădirilor, oamenilor, grilelor de cristale etc. Avantajul formei 
piramidale este, că aceasta amplifică fluxul de energie pe care o putem 
utiliza. 

Este bine este să ne curățăm mașina zilnic, sau cel puţin odată 
pe săptămână, ca să fim siguri, că nu vom avea neplăceri în timpul 
utilizării acesteia. Un prieten a elaborat și o metodă de depistare a 
problemelor pe care le are persoana care este implicată într-un 
accident, în funcţie de locul unde îi este lovită mașina. Partea dreaptă 
ar însemna probleme legate de bărbați, iar cea stângă probleme legate 
de femei. La început când am aflat de metoda asta eram destul de 
sceptic în ceea ce priveşte aplicabilitatea ei în „diagnosticare”, dar cu 
timpul m-am convins că într-adevăr merge. În aceeaşi situaţie mai 
merită văzut dacă este lovită în faţă, sau în spate mașina. În funcţie de 
asta se poate afla dacă persoana are probleme cu cineva din trecutul 
sau prezentul ei. 

Cum marile oraşe devin tot mai aglomerate, drumurile devenind 
tot mai încărcate, se întâmplă să fie mai ușor și mai rapid să călătorim 
cu mijloacele de transport în comun. Nu este la fel de comod ca şi cu 
mașina, nici la fel de plăcut ca și cu o motocicletă sau o bicicletă, nici nu 
miroase nici măcar la fel de bine ca pe stradă, dar uneori este soluția 
cea mai bună. Singura neplăcere majoră se prezintă în chipul celorlalți 
călători, printre care, cu siguranță se găseşte la fiecare călătorie câte 
unul care să fie mai puţin curat din punct de vedere energetic decât 
ne-ar place. Personal nu mă prea sperii de lume, cum fac unii, care 
preferă să nu iasă nicăieri decât atunci când este neapărat necesar ca 
să nu se încarce negativ de la alţii. Eu unul nici nu mă consider atât de 
curat încât să spun că altul mi-ar face rău prin simpla prezenţă, şi dacă 
ar fi aşa ar însemna că sunt și slab, şi cu multe probleme. Mai găsim şi 
amprente energetice negative pe scaune, sau pur și simplu în 
interiorul mijloacelor de transport. Amprentele negative sunt practic 
acumulări de energie, și informaţie de la persoanele care au fost 
într-un anumit loc. Se pot curăța relativ ușor, emițând energie pozitivă 
prin palme, sau cu ajutorul unor tehnici simple de vizualizare. Ne 
putem imagina, de exemplu, un jet de apă care spală tot ce este negativ 
de pe scaunul pe care urmează să ne așezăm. 


Dacă doriţi să vă asiguraţi că sunteţi suficient protejaţi, vă puteţi 
realiza protecția încă de acasă. Astfel veți putea lucra în condiţii de 
calm, și vă puteţi contrentra suficient ca să fiți eficienți în ceea ce 
faceţi. 

Pentru a vă proteja în asemenea situații excepțional de 
periculoase, nu este nevoie de măsuri extreme. Puteţi spune o 
rugăciune în care să cereți să fiți protejați pe durata călătoriei. Vă 
activați Cho Ku Rei pe fiecare chakră, pe umeri, pe genunchi, pe inimă, 
rinichi şi ficat. Activaţi Dai Ko Mi-o deasupra capului, Cho Ku Rei și 
Rama pe partea din fața a corpului, pe partea din spate, stânga, 
dreapta, deasupra și dedesubtul vostru. 

O altă metodă de protecţie este cea a sferelor rotative. Este un 
fel de meditaţie, în cadrul căreia formăm patru sfere de lumină 
strălucitoare, una între chakra coroanei și a rădăcinii, cealaltă între 
chakra celui de-al treilea ochi și chakra sacrală, următoarea între 
chakra gâtului și cea a plexului solar, și ultima pe chakra inimii. 
Recomand să vizualizaţi suprafața acestor sfere ca fiind de culoare 
argintie reflectorizantă. Aceste sfere vor respinge toată energia 
negativă din exterior. Când am reușit să vizualizăm toate sferele, le 
vom roti pe fiecare în direcție diferită, astfel obținând un efect mult 
mai puternic. 

O altă suloţie ar pute fi Coloana de lumină a arhanghelului 
Mihail, dacă sunteţi inițiat în Shamballa MDH. Prezenţa acesteia se 
invocă cerând-o în gând. „Arhanghele Mihail, dă-mi te rog coloana ta 
de lumină pe timpul acţiunii pe care doresc să o întreprind”. După 
câteva secunde va apărea o coloană de lumină galben-albăstruie care 
vă va proteja de energiile și entitățile negative din exterior. Atenţie 
însă, încercaţi să evitaţi să folosiți această metodă dacă nu sunteţi 
curaţi, deoarece coloana de lumină va bloca în interiorul ei entitățile 
negative din câmpurile și corpurile noastre. Mi s-a întâmplat ceva 
interesant legat de asta. Băiat bun fiind, m-am certat cu un maestru 
Reiki din motive care acum mi se par absolut hilare, și simțeam că ceva 
nu este în regulă cu mine din punct de vedere energetic, dar nu m-a 
prea interesat, nici nu eram acasă, și nu aveam niciun chef să mă curăț 
pe drum, aşa că m-am gândit să invoc Coloana de lumină. Până aici 
nicio problemă, dar peste nici 5 minute m-au apucat nişte nervi de nici 
eu nu mai ştiam ce-i cu mine. Când am ajuns acasă m-am curăţat, și am 
început să măsor care a fost problema. Am descoperit că aveam mai 


multe entități negative prinse oarecum în interiorul Conului, și nu le 
prea plăcea situaţia. Morala ar fi să vă curăţaţi înainte de a folosi acest 
mijloc de protecţie, ca să nu iasă cu scântei. 

Se întâmplă uneori, chiar dacă am luat măsuri de protecţie, să 
nu putem ajunge unde dorim, să fim împiedicaţi să ajungem unde 
trebuie la timp, sau pur și simplu să nu ne încumetăm să pornim la 
drum când e necesar. Este posibil, deşi se întâmplă rar să existe un 
baraj de energii sau entități care să ne împiedice să ajungem undeva 
anume, sau să facem ceva anume. Din această cauză, dar şi pentru 
siguranța noastră generală, putem să aplicăm diferite tehnici de 
îndepărtarea energiilor şi entităților care ne obstrucționează calea, și 
de deschidere a drumurilor noastre, atât la propriu, cât şi la figurat. Cu 
riscul de a mă repeta, dar în speranţa că voi fi util, vă rog să nu deveniți 
paranoici, şi să nu credeţi tot timpul că vi se face ceva. Scriu asta 
pentru că întâlnesc nenumărate persoane, care chipurile au „drumurile 
închise”, dar practic sunt prea leneşe sau fricoase să facă ceea ce şi-au 
propus. Nu spun că nu se întâmplă, dar se întâmplă mult mai rar decât 
le-ar place unora să creadă. Apropo de asta, am citit un articol scris de 
Risvan Rusu, despre o pacientă a lui care l-a acuzat de tot felul de 
prostii, după ce acesta a refuzat să creadă că persoana respectivă este 
atacată de sute de vrăjitoare, de masoni, şi de Patriarhul ortodox. Vă 
dați seama că era vorba de o persoană foarte importantă dacă toată 
lumea îi purta pică. Vreau să vă spun că nu este un caz singular. Mi s-a 
întâmplat și mie ca o doamnă mai în vârstă să mă acuze că am atacat-o. 
Problema a fost că nu ştiam cum o cheamă, iar când am văzut despre 
cine e vorba, abia, abia îmi aduceam aminte că am întâlnit-o, și oricum 
sunt multe femei mult mai tinere la care poate mă gândesc cu mai 
multe plăcere. Ulterior a recunoscut și ea că nu am atacat-o eu, ci mai 
degrabă un alt maestru Reiki, Constantin Gheorghiță, prin mine. 
Oricum, s-a amuzat lumea când a auzit ce spune, deci măcar nu a fost 
inutil marele eveniment. Ba, chiar cred că în afara faptului că s-au 
distrat câțiva oameni de ce a spus, s-a mai simţit și doamna importantă 
măcar pentru câteva clipe, deci cred că toată lumea a avut doar de 
câștigat din acel atac PSI bine pus la punct. 

Dacă totuşi ne-am convins că cineva sau ceva ne împiedică să 
mergem unde dorim, sau să face, ceea ce vrem, cea mai simplă metodă 
de rezolvare este rugăciunea. În cărţile de rugăciune găsim 
„Rugăciunea de călătorie”. Prin această rugăciune se pot îndepărta 


unele energii şi entități negative, şi ceea ce este foarte important, se 
poate invoca asupra noastră protecția Divină. Dacă simţim nevoia, 
putem să adăugăm acestei rugăciuni, şi una personală, în care să ne 
expunem Divinităţii problema noastră, şi să cerem ajutor pentru 
rezolvarea acesteia. Eram intrigat la un moment dat de faptul că 
indiferent ce spuneau meteorologii, sau cât de tare ploua cu o zi 
înainte să pornesc în excursie, tot era vreme însorită unde mergeam. 
Chiar dacă în altă parte, gen, trei kilometri mai în oricare parte vreți 
ploua cu găleata, unde eram tot strălucea soarele. Ați putea spune că 
au fost câteva coincidenţe, doar că eu mă duceam destul de des în 
excursie, şi nu numai vara. M-am gândit în consecință să cercetez 
fenomenul, începând de la lucruri simple, care nu necesită o analiză 
profundă, deci am luat în mână manualul ortodox de utilizare a 
spiritelor, adică o carte de rugăciuni. Am găsit acolo rugăciunile 
Sfântului Ilie, care ar putea constitui un punct de pornire decent 
pentru cei care vor să afle mai multe despre vreme, și n-au chef să-l 
asculte pă Busu. O abordare diferită care duce spre rezultate 
asemănătoare, ar fi folosirea pentagramei pozitive, sau anumitor 
invocări din tradiţia ebraică, ținând cont de faptul că indiferent cât îi 
blamează unii, tot au avut un bărbos care a despărțit o mare. Există un 
amendament în ceea ce priveşte jocurile legate de vreme. Fenomenele 
Universului se manifestă în funcţie de nevoie. Dacă nevoia dictează 
altceva, nu prea vor merge micile trucuri. 

Revenind la drumuri închise, și de data asta nu de copaci căzuți 
pe drum ca urmare a unei furtuni apărute din senin, ci prin alte 
modalități, chiar dacă aceste modalităşi pot avea același rezultat, pot 
să vă spun că și prin tehnici Reiki putem să ne deschidem cărările spre 
diferite locuri, sau activități. Şi aici avem mai multe opţiuni. Una ar fi să 
folosim Cho Ku Rei, Sei He Ki, Hon Sha Ze Sho Nen, după care să 
emitem energie prin palme, iar energia pe care o vom trimite va ajunge 
acolo unde este nevoie, intenția noastră fiind să îndepărtăm orice ne 
împiedică să ajungem unde dorim. Tot cu acest scop putem folosi 
diferite suite de simboluri. O asemenea suită este alcătuită din Dai Ko 
Mi-o Cho Ku Rei, Sei He Ki, Dai Ko Mi-o. Putem, dacă dorim să adăugăm 
diferite simboluri din sistemele în care suntem inițiați. Astfel de 
simboluri sunt Şarpele de foc, Rama, Zonar, Halu, Om, Raku, 
Angelwings, Infinitul etc. 

O astfel de combinaţie de simboluri cu eficiență deosebită poate 


fi Dai Ko Mi-o Cho Ku Rei, Sei He Ki, Hon Sha Ze Sho Nen, Șarpele de 
foc, Rama, Dai Ko Mi-o. Începem cu Dai Ko Mi-o ca și o afirmaţie 
energetică a lucrării pe care dorim să o întreprindem, deschidem 
dimensiunile, lansăm Șarpele de foc să îndepărteze entitățile negative 
mai mici, continuăm cu Rama pentru a invoca prezenţa, și energiile 
arhanghelului Mihail, în final activăm Dai Ko Mi-o pentru a încheia 
procesul. Simbolul Rama mai aduce şi energii foarte plăcute, dinamice, 
dar acest aspect este de multe ori ignorat. Mă amuz des de persoane 
care încep să studieze sisteme Karuna, şi rămân fixați pe Rama, pentru 
că invocă arhanghelul care rupe tot. Sau cel puţin aşa se zvoneşte, sau 
aşa ne place să credem. Celor care se regăsesc vreau să le amintesc 
semnificația cuvântului Karuna. Înseamnă compasiune, nu tibie în 
dinţi. 

Acelaşi efect de dezlegare a drumurilor legate poate fi obținut 
folosind o sferă de energie, exact ca spaţiile de curățare 
inforenergetice. Putem să activăm în interiorul interiorul acesteia și 
simboluri Reiki, și informaţiile necesare curăţării, în formă de 
algoritmi. Un plus de eficiență oferă vizualizarea sferei după lansare. 
Se vizualizează cum îndepărtează energiile negative, lăsând loc luminii 
să se răspândească, cum dezleagă entităţile menite să ne îndepărteze 
de țelul nostru, și așa mai departe. 

Drumul spre serviciu constituie ultimul moment al dimineții 
petrecute acasă, sau cel puţin ultimul moment de libertate, dar asta nu 
înseamnă că ne va rupe de lumea spirituală. Câteodată este chiar bine 
să adoptăm o atitudine rebelă de adolescent, atitudine care ne face să 
fluierăm când vrem. Ceva diferit totuși de filmul din care m-am 
inspirat când am scris partea cu fluieratul. Acolo personajul principal 
fluiera mai mult când era forțat de circumstanţe. Sănătos este să 
fluierăm când vrem, nu atunci când situația ne impune, sau ne face să 
vrem. Făceam pe porcușorul agresiv vis-à-vis de soartă, karmă etc din 
cauza serviciului. Ba că nu făceam destui bani, ba că nu îmi era munca 
apreciată suficient, toate alea. Am ajuns însă la o concluzie care m-am 
ajutat să scap de nemulțumiri, şi de frustrări. Cred că este foarte 
important să înţelegem exact scopul pentru care suntem acolo, şi să 
vedem și micile beneficii care pot rămâne ascunse dacă rămânem 
blocaţi, și privim doar lucrurile superficiale legate de job. 

Serviciul 

Serviciul ne ocupă mare parte din timpul zilei. Intrăm la serviciu 


dimineața, și dacă suntem foarte norocoși, ieşim după masa, dar se 
poate întâmpla foarte ușor să muncim până seara. Sclavie modernă de 
cele mai multe ori. Acest lucru este o scuză foarte bună pentru mulți 
dintre oamenii moderni pentru a nu se ocupa de ei înșiși. Cred că e 
gândită şi lumea asta în așa fel încât să nu avem timp de nimic normal, 
sau util. Ne gândim la muncă, la datorii la bancă, la emisiunea preferată 
de la televizor, la cei mai faini pantofi de la mall, la cel mai mare 
televizor LED, la orice, numai la NOI nu. Cam același lucru face și 
serviciul, chiar dacă este necesar. După muncă. fie ne spunem că nu 
avem timp de practica spirituală, fie amânăm practica acuzând 
oboseala. Nu poate înţelege asta doar cineva care s-a aflat măcar odată 
în postura de angajat. Cel puţin asta spun cei care sunt prinși în 
cotidian, formându-și viața în funcție de serviciul pe care îl au. Lucrând 
ca terapeut, îmi îndemn pacienţii să se ocupe cât mai mult de ei înșiși, 
iar scuza cel mai frecvent întâlnită a fost serviciul. Toată lumea spunea 
că nu are timp să practice din cauza serviciului, și aveau dreptate. 
Aveau dreptate deoarece majoritatea nu ne permitem să facem pauză 
în fiecare oră câteva minute să medităm, şi să practicăm diferite 
tehnici spirituale. Nu putem crea o ruptură în munca noastră, doar să 
ne ocupăm de spiritul nostru. În consecinţă, trebuie să integrăm 
practica noastră spirituală în munca noastră. Asta nu înseamnă că 
trebuie să fim terapeuți, preoţi, sau maeştri de arte marţiale, ci să ne 
îmbunătăţim performanţele lucrative şi chiar beneficiile obținute prin 
muncă folosind tehnici spirituale. Totuşi, ca să facem asta, mai întâi 
trebuie să vrem. Nu la nivel superficial, pentru că așa, vrea fiecare, dar 
trebuie să vrem destul de tare încât să punem la o parte toate scuzele, 
şi să facem ceea ce trebuie să îmbinăm spiritualitatea cu activitățile 
obişnuite. 

Cum serviciul nu este o necesitate doar pentru că avem prea 
mult timp liber, ci și un mod de a ne câștiga pâinea, ne determină 
direct bunăstarea materială, un lucru important în timpurile noastre. 
Dacă reuşim să ne îmbunătăţim performanţele lucrative, implicit vom 
avea şi o situaţie financiară mai prosperă ca înainte. Poate pare 
absurd, dar tehnicile spirituale ne pot ajuta nespus de mult și la 
serviciu, sau în afaceri, şi nu sunt de acord cu cei care spun că 
spiritualitatea nu se împacă cu dorinţa de a avea stabilitate materială. 
Sărăcia nu e o virtute, e o problemă cel puţin la fel de mare ca și 
avariţia. Amândouă sunt manifestări ale unei atitudini nesănătoase 


față de bani. Prea multă lume are probleme în sensul acesta. Unii fac 
un scop din adunarea banilor, alții sunt speriaţi că nu pot gestiona 
banii cum trebuie, iarăși alții spun că nu au nevoie de bani, etc. Cam 
greu găseşti om care să știe ce sunt banii, ce se face cu ei, şi așa mai 
departe. Evreii au o tradiţie în sensul acesta, și culmea, se şi descurcă 
suficient de bine. Noi românii nici măcar ce am citit în Biblie nu 
aplicăm. Ştiţi „povestea” cu Avraam, când acesta i-a dat zeciuială lui 
Melchizedek? Probabil a făcut-o de prost ce a fost, sau că nu avea 
oricum ce face cu bogăţiile alea. 

Dat fiind faptul că ne petrecem foarte mult timp la locul de 
muncă, mulți dintre oamenii cu care venim în contact sunt aici. Este 
important să putem dezvolta relaţii sănătoase cu colegii noștri, fiindcă 
ei pot constitui o a doua familie a noastră. Tehnicile spirituale ne pot 
ajuta şi în privința asta îmbunătățindu-ne aptitudinile de comunicare, 
ajutându-ne să dezvoltăm o atitudine sănătoasă față de lumea 
înconjurătoare, şi ne ajută în dezvoltarea personală. Vom putea 
comunica mai eficient cu colegii, nu ne va mai fi teamă să vorbim cu 
şefii, nu ne vor mai putea stresa clienţii sau partenerii de afaceri, ne 
vor simpatiza mai mult subalternii, vom deveni mai echilibraţi, sau cel 
puţin asta e scopul. 

Spiritualitatea ne ajută şi să dezvoltăm o atitudine potrivită față 
de muncă în general, să acceptăm responsabilitățile cu mai mare 
ușurință, să nu ni se mai pară o tortură munca noastră, iar îmbinând 
aspectul material, şi cel spiritual al vieții noastre vom putea atinge 
starea de echilibru, râvnită de mulţi, dar atinsă de puţini. Ca să fiu 
100% sincer trebuie să vă spun dinainte că nu am găsit o metodă 
miraculoasă prin care puteţi crește fără să faceți nimic. Poate că va fi 
greu, şi cu siguranţă va fi necesar să depuneţi efort, dar și rezultatele 
vor fi spectaculoase. 

Pentru a avea o atitudine cât se poate de pozitivă, este bine să 
muncim într-o ambianță plăcută, și curată din punct de vedere 
energetic. Dacă avem propriul birou, este destul de ușor să păstrăm 
curat spaţiul în care muncim. Putem să ținem dacă se poate la vedere, 
sau dacă nu în dulap sau sertar simboluri antakarane în formă tipărită, 
icoane cu sfinţi, cu Maica Domnului, sau mandale. De asemenea, dacă 
avem propriul birou, îl putem curăța de fiecare dată când simțim 
nevoia, sau când avem destul timp. 

Pentru curățarea unui spațiu, fie că este birou, propria locuinţă, 


un spital, sau o fabrică, se poate folosi tămâie, apă sfinţită, şi alte 
accesorii, dar asta nu este obligatoriu. Este adevărat, că energia emisă 
de tămâia arsă, energia apei sfințite, a bețigașelor parfumate, sau a 
lumânărilor este de vibraţie înaltă, și ne ajută, dar se poate și fără. 
Putem foarte uşor să curățăm orice loc cu ajutorul energiilor la care 
avem acces. 

O încăpere se poate curăța în numeroase moduri. Cel mai 
simplu este să facem curățarea utilizând simbolurile Reiki. Putem să 
activăm Cho Ku Rei şi Sei He Ki pe pereţi, pe tavan, podea şi în centrul 
camerei. Asta este formula de bază, la care se pot adăuga și alte 
simboluri, iar unele se pot înlocui. De la gradul trei putem să folosim 
Dai Ko Mi-o în centrul camerei, sau în colţurile acesteia. Putem activa 
Rama din sistemele Karuna în colţurile încăperii și pe tavan sau o 
formă mai simplă, activând Om în centrul încăperii, împreună cu Dai 
Ko Mi-o Tibetan, iar în colțuri activăm Dai Ko Mi-o. Simbolul Infinit din 
Seichim este un simbol interesant, în sensul că el aduce exact tipul de 
energie de care este nevoie în locul în care este activat. Se întâmplă ca 
unele activități pe care le desfășurăm să nu fie pe deplin compatibile 
cu energia de vibraţie foarte înaltă, chiar dacă activitatea în sine este 
benefică. În aceste situaţii Infinitul poate fi un colac de salvare. Curăţă 
încăperea, dar nici nu afectează activitatea desfășurată acolo în sens 
negativ. A funcționat destul de bine în cazul unei cunoștințe care 
deține niște restaurante. Dacă s-ar și ţine de treabă ca lumea, şi ar mai 
şi corecta nişte greşeli evidente de care știe, i-ar merge așa cum vrea 
el. 

În cazul în care utilizăm Cho Ku Rei pentru curățarea spaţiilor 
comerciale, trebuie să fim atenţi la aplicarea simbolului pe uși, 
deoarece poate bloca accesul în clădire dacă nu condiționăm altfel 
energia aportată de simbol. Acest „dacă” este totuși interesant, ar 
trebui să ne pună pe gânduri, şi eventual să ne facă să înțelegem că 
lucrurile nu sunt bătute în cuie, și nici Cho Ku Rei nu „blochează” 
neapărat. Depinde de cum se informează energia, cum se modelează 
ea, lucruri pe care merită să le învățați. 

Ideea de bază în cazul curăţării spaţiilor este să înlocuim 
energia negativă, sau stagnantă cu energie pozitivă. Un scop, şi mijloc 
de testare a eficienței proprii este să încercăm să vedem ce simțim 
atunci când intrăm într-o încăpere. Dacă simțim frică, furie, sau orice 
sentiment negativ, trecem la curățare, iar când am terminat, părăsim 


încăperea, ca să revenim acolo peste puţin timp. După ce am intrat din 
nou, ne concentrăm asupra sentimentelor pe care le avem. Ar trebui să 
simțim calm, iubire, şi alte sentimente asemănătoare. În acest scop 
putem să folosim Flacăra Argintiu-Violetă, care îndepărtează şi 
entitățile negative dintr-o încăpere. Este bine totuși să ne asigurăm, că 
nu există entități, care au vibraţie joasă dar nu pot pleca din încăpere 
(se întâmplă extrem de rar, dar este o posibilitate și asta) pentru că 
Flacăra îi va arde, și îi va irita, şi scopul nostru este să curățăm, nu să 
torturăm. Poate vă întrebaţi de ce nu pot pleca acele entități. Cum unii 
oameni sunt foarte plăcuţi, nici măcar entitățile negative nu îi 
agreează, şi nici nu le oferă ajutorul pentru că aceştia nu au nimic de 
oferit în schimb. În aceste cazuri personajele noastre tare plăcute leagă 
entitățile negative, și le dau de lucru. Aceştia execută ca să li se dea 
drumul după terminarea misiunii. Dacă nu și-au îndeplinit-o, nu pot 
pleca. Aceştia trebuie dezlegați, și îndepărtați. Cu același scop de a 
înlocui tot ce este negativ într-o încăpere putem utiliza și energia 
Mahatma. Modul de utilizare este simplu: se invocă energia dorită 
rostind mental o invocare simplă, cum ar fi „invoc energia Mahatma să 
mă ajute la curăţarea acestei încăperi”, după care se umple încăperile 
cu ea prin vizualizare. Putem vizualiza de exemplu cum această 
energie se revarsă în încăpere dintr-un punct aflat în mijlocul ei. Acest 
punct devine tot mai luminos, şi răspândește ca și un fum dens, de 
culoare portocalie, care spală tot ce este negativ în cameră. 

Dacă dorim să curățăm mai multe încăperi, putem folosi alte 
tehnici, puțin mai complexe. Astfel putem curăța de la spitale, la 
fabrici, sau hoteluri orice. Chiar orice, şi chiar oricine poate, este doar 
chestie de voinţă și exerciţiu. 

Putem de exemplu să formăm o piramidă, sau con de energie 
asupra clădirii pe care dorim să o curățăm. Tehnica este aceeași ca în 
cazul mașinilor, doar la o altă scală. Deschidem Sursa asupra clădirii și 
formăm piramida prin vizualizare. Tot ce trebuie să facem este să 
menţinem piramida activă până când curăţenia clădirii va fi 100%. În 
unele culturi există tehnici prin care acestea se pot menţine active mai 
mult timp, cu ajutorul unor combinații de numere, care sunt ca și 
coordonatele unor dimensiuni. 

O altă formă de curățare pentru clădiri mari este utilizarea 
spaţiilor de curățare cu chakre. Se face un spaţiu, de formă sferică, se 
introduc algoritmii potriviți, se introduc chakrele şi se lansează. 


Deoarece un singur spațiu se poate dovedi insuficient, putem 
multiplica spaţiile. Spațiile se pot multiplica asemănător copierii cu 
„copy/paste” pe calculator. Tot ce e nevoie este să furnizăm energia 
necesară; informaţia există deja în primul spaţiu, deci putem să 
introducem un algoritm de genul acesta: acest spațiu va funcționa 
după parametri spațiului pe care l-am creat anterior. Putem face la fel 
şi cu simbolurile Reiki în cazul în care avem nevoie să aplicăm de mai 
multe ori acelaşi simbol, de exemplu dacă doriți să aplicaţi Cho Ku Rei 
pe fiecare chakră, sau pe toți pereţii unei încăperi. 

Dacă avem experiență practică suficientă în utilizarea 
piramidelor de lumină, şi în curăţatul clădirilor mari în general, putem 
încerca o tehnică foarte eficientă de purificare energetică a locurilor 
care dintr-un motiv sau altul se reîncarcă negativ des, cum ar fi 
spitalele, instituţiile publice, etc. 

Metoda aceasta constă în crearea unei structuri foarte 
asemănătoare merkabelor omului, care să cuprindă în întregime 
clădirea. Este adevărat, că această metodă necesită un aport energetic 
considerabil, dar și rezultatele sunt pe măsură, în sensul că această 
formație energetică se poate realimenta ușor după creare, curăță 
foarte eficient de orice energii sau entități nedorite, și nu în ultimul 
rând, datorită însăşi structurii sale, energiile din interiorul acestei 
merkabe sunt gestionate foarte eficient. Cu ajutorul anumitor tehnici 
putem face ca această formaţiune energetică să se alimenteze constant 
cu energie de la Sursă. 

Cei care doresc să simplifice și mai mult activitatea de purificare 
a diferitelor spații, din diferite motive (să nu ne vadă colegii, şefii, 
clienţii, etc.) pot, cu puţină experiență practică, să folosească toate 
tehnicile descrise mai sus mental, prin vizualizare. Merită măcar să 
încercați să faceți acest lucru pentru a vă creşte capacitatea de 
vizualizare, care vă va ajuta în cele mai diferite situații. Mergeam să țin 
cursuri la Bacău, și făceam 13 ore pe tren. Pe la începutul călătoriei s-a 
aşezat la mine în compartiment un bărbat care cred că a uitat demult 
cum arată un săpun. Am intrat în discuţie cu el, și l-am întrebat unde 
merge. Zicea că trebuie să ajungă la lași, deci era clar că trebuia să fac 
ceva dacă nu aveam de gând să-i suport mirosul tot drumul, dar nu 
aveam cum să mă apuc să desenez cu mânuţele simboluri Reiki. Deşi 
acum că mă gândesc poate trebuia, poate zicea omul că nu vrea să stea 
în compartiment cu nebuni. Cert este că am început să vizualizez 


deasupra compartimentului un duş mare de lumină, care spăla totul. 
Nu a durat două minute până s-a mutat omul meu în alt compartiment. 
Poate veţi spune că sunt rău, dar dacă tot plătesc pentru biletul de tren 
pot avea pretenţia să nu fiu deranjat, evident încercând să nu deranjez 
nici eu la rândul meu. 

Totuşi, dacă nu vă atrage modalitatea de lucru mentală, aveţi 
posibilitatea să curăţaţi de la distanţă orice spaţiu doriţi, așa puteţi sta 
acasă, comod, calmi, şi să aveţi aceeași eficiență ca şi cum aţi fi la fața 
locului. Cu ajutorul Cho Ku Rei, Sei He Ki, Hon Sha Ze Sho Nen vă 
conectaţi la clădire, și lucraţi exact ca și cum aţi fi acolo, activând 
simboluri, dirijând energii, și așa mai departe. Dacă nu cunoaşteţi 
clădirea pe care urmează să o curăţaţi puteţi folosi planul construcției, 
şi să lucraţi pe aceasta ca și pe fotografia unei persoane. 

De regulă, în mod special cei care au muncă de birou, îşi încep 
ziua citind ştirile. Cum acestea de obicei nu sunt de cea mai bună 
factură, este bine să discernem care știri ne sunt utile, și care nu. Am 
avut un pacient care ori de câte ori citea știrile, îl apucau diferite 
dureri, și dacă se întâmpla ca la știri să fie vorba de oameni bolnavi, 
pacientului meu zile întregi îi reveneau obsesiv deja gânduri legate de 
propria îmbolnăvire. Chiar dacă nu aveţi o problemă atât de gravă, vă 
dați seama că bine tot nu vă face un val de informaţie negativă. Cel mai 
bun mod de a sorta informațiile este în funcţie de utilitate. Dacă ceea 
ce citim ne servește la ceva anume, înseamnă că informația respectivă 
merită să ocupe loc în memoria noastră. Totuși, știrile ce relatează 
accidente, omoruri şi alte asemenea nu cred că se încadrează în 
categoria informaţiilor utile, deci putem să le ignorăm. În afara faptului 
că ştirile negative în general ne ocupă creierul fără niciun folos, ele ne 
mai şi încarcă negativ. De preferat este, ca în locul citiri, sau ascultării 
ştirilor negative să citim un articol util, despre orice ne interesează. 

Cum există canale media care transmit preponderent despre 
dezastre şi accidente, sunt și oameni care fac același lucru. De la 
aceștia putem afla câți oameni au murit în ziua respectivă pe şoselele 
țării, şi cum se numeşte exact mama fetei violate de către vecin. Îi mai 
numesc şi dezastrologi. 

La fel, ca şi în cazul canalelor media, trebuie să evităm să ne 
încarce negativ cei din jurul nostru, pentru că de fapt asta fac ei. Se 
încarcă cu energie negativă din nenorocirile la care se uită, după care 
împrăștie astea în jurul lor. Evident, evitatul se referă la încărcarea 


negativă, și nu la evitarea persoanei în sine, care mi se pare un 
nonsens, o fugă, o lașitate. Putem foarte bine să o rugăm să ne spună 
ceva vesel, ceva înălțător. Ori de câte ori începe cu ştirile îi spuneţi pe 
un ton glumeţ să vă vorbească de lucruri pozitive. Probabil îi vom 
enerva, dar asta e. Mai bine se enervează ei din cauza refuzului nostru 
de a intra în rezonanţă, decât să ne supărăm noi din cauza lor. Dacă 
reuşim să controlăm conversaţia, vom evita să ne încărcăm negativ, şi 
va avea şi interlocutorul anumite beneficii, cum ar fi faptul că pe 
durata convorbirii nu se conectează la ce nu trebuie, deci creăm o 
situație win-win. 

Există o altă categorie de oameni cu care trebuie să fim atenți, și 
anume vampirii energetici. Acum nu vă gândiţi la filme gen twilight, 
sau alte producţii de genul acesta, este vorba de oameni, care, de 
regulă nu realizează, că prin comportamentul lor fac rău și altora, şi lor 
înșiși. Pe ascultător îl încarcă negativ și îi vampirizează, sau îi fură 
energia benefică, prin diferite metode. Cel mai frecvent este cazul celor 
care se plâng. Ei sunt cei mai necăjiţi, cei mai mari ghinioniști, cei mai 
bătuți de soartă, au cele mai mari, și cele mai multe probleme, și de 
regulă nimeni nu este în stare să înțeleagă în profunzime cât de 
nedreptățiți sunt ei. Sau cel puțin așa sună povestea din perspectiva 
lor. Aceşti oameni fie așteaptă de la noi să le rezolvăm problemele, fie 
vor să le acordăm atenţie și compasiune. Oricare ar fi cazul, trebuie să 
acționăm cu aceştia cu tact. Nu trebuie să-i alungăm, să evităm să fim 
în preajma lor. Cel mai bine este să le explicăm că nu s-ar simţi mai 
bine dacă nu s-ar concentra tot timpul asupra problemelor, ci mai 
degrabă asupra rezultatelor. Putem să-i și ajutăm, dar numai până 
când şi ei depun eforturi pentru rezolvarea problemelor, deci practic le 
spunem o dată, de două ori ce avem de spus. Dacă vor să înţeleagă e 
bine, dacă nu, la fel de bine. V-aţi făcut datoria față de ei explicându-le 
ce ar fi bine să facă, iar dacă nu vor, îi lăsaţi în pace. Aveam la un 
moment dat o pacientă cu probleme de magie, dar și un vampirism 
mascat. Vine la terapie într-o zi, și îmi spune că ar fi mai bine să nu 
meargă la biserică, pentru că a fost urmărită de cineva de la biserică, şi 
că i se întâmplă tot felul de necazuri când merge. l-am explicat că fuga 
nu este o soluţie, i-am oferit soluţii practice prin care să se apere de 
problemele energetice care o afectau, dar insista să mai vină la terapie, 
chiar dacă a înţeles ce are de făcut. La următoarea şedinţă începe din 
nou cu aceeași poveste care a văzut că i-a adus încurajări data 


precedentă, şi spune că ea nu mai merge la biserică, şi toate alea. 
Mi-am dat seama că ea de fapt voia numai energie, şi încurajare, dar 
fără să muncească să le obțină de la Sursă, ci mai degrabă să „fure” de 
la alții. l-am mai explicat odată ce are de făcut și i-am spus să vină la 
seminariile gratuite pe care le ţin să mai înveţe una-alta. Nu am 
văzut-o de atunci, ceea ce mi-a confirmat bănuielile. 

O formă puțin mascată, dar totuși destul de ușoară de depistat a 
vampirismului energetic, este cazul persoanelor care ne acordă prea 
multă atenţie. Tot timpul au ceva să ne spună, sau să ne întrebe, 
aşteptând ca noi să le răspundem tot timpul, să le acordăm atenția, 
eventual iubirea noastră. Pe acești oameni trebuie să-i facem să 
înțeleagă că pot atinge orice obiective doresc și prin forţele proprii, nu 
au nevoie de alţii ca să îi ajute, că ei sunt importanți, şi frumoşi pentru 
ceea ce sunt, fără să aibă nevoie de confirmări constante. Cred că cea 
mai eficientă atitudine față de aceştia este fermitatea, chiar duritatea 
dacă binele lor o cere. 

O bună formă de protecție împotriva vampirilor energetici, pe 
lângă adoptarea atitudinii potrivite, este să activăm în jurul nostru, şi 
pe fiecare chakră simbolul Cho Ku Rei, acordând deosebită atenţie 
chakrei plexului solar, unde se conectează majoritatea vampirilor 
energetici, şi să avem cu aceşti oameni o comunicare eficientă, să 
putem cu adevărat să ajutăm pe cel în cauză. De fapt asta e ideea, să îi 
ajutăm, să îi sprijinim, pentru că această „condiție” a lor este una 
temporară. 

Conversaţiile la telefon au și ele micile lor pericole. Printr-o 
conversaţie nefastă cu clienți nemulțumiți, colegi nervoși, și așa mai 
departe, putem să ne încărcăm negativ îndestul cât să fim rezolvaţi pe 
o zi întreagă. Cum nu putem fugi din lume, şi este necesar să 
comunicăm, şi să recepționăm mesaje nu tocmai pozitive, cel mai bine 
este să fim pregătiți pentru situaţiile de acest gen. Dacă se întâmplă 
des să trebuiască să ne expunem la asemenea situaţii, putem să ne 
pregătim dimineaţa, înainte de porni la serviciu, spaţii de protecție şi 
curățare „personalizate” pentru tipul de problemă cu care ne 
confruntăm cel mai des. Aveam la un moment dat un coleg, un fel de 
şef mic, un tip care era foarte preocupat de curăţenia anumitor părți 
ale şefului. Tipul fiind foarte preocupat tot timpul de impresionarea 
şefului, mă suna când era cu acesta din urmă în delegaţie, să-mi urle la 
telefon, şi să-mi dea tot felul de indicaţii stupide. Am făcut un program 


care mă făcea ca atunci când mă sună din delegațiile cu șeful, să rețin 
doar ceea ce îmi este util. Vorbesc cu el într-o dimineaţă, îmi spune să 
vorbesc urgent cu un client, și să-i confirm o lucrare. Închid, şi-mi văd 
de treaba mea, cu clientul nu vorbesc, și mă sună tipul peste vreo două 
ore. Mă întreabă disperat dacă am vorbit cu acel client, îi spun că nu și 
îl simt cum răsuflă ușurat, şi îmi spune să nici nu-l sun încă, pentru că 
nu s-a verificat ce aveam de predat. Uneori e chiar util să nu bagi pe 
alții în seamă. Dacă nu am reușit să ne facem niciun fel de protecție 
energetică la începutul zilei, şi inevitabilul se întâmplă, primul lucru pe 
care va trebui să-l facem este să analizăm la rece situația. Dacă ne 
speriem, ne enervăm, şi acționăm sub influența acestor stări, deja am 
pierdut „bătălia” înainte ca ea să înceapă. 

Să presupunem că am vorbit la telefon cu un client care nu este 
mulțumit de serviciile acordate de către firma pentru care lucrăm. În 
cel mai bun caz, vom avea urechile pline de energie negativă și doar 
atât. În acest caz, chiar dacă nu putem folosi tehnici care necesită 
atenție deosebită, putem să ne activăm palmele, şi să le punem pe 
ceafă, în așa fel, încât să ne apropiem podul palmelor de urechi. Cu 
mâna pe ceafă mai stă omul, deci nimeni nu veți fi nevoiţi să faceţi 
spectacol, să spună după acea colegii că sunteți ciudați. Am apărut 
într-o emisiune televizată încă pe vremea când aveam un job „normal”, 
tema emisiunii fiind manipularea psihică. Vă dați seama ce a urmat 
după ce m-au văzut colegii... unul îmi spunea guru, altul freaky ricky, 
deci a fost vesel.:) În continuare, să ne curățăm urechea, vom emite 
prin palme energie în vederea curăţării zonei afectate cât timp simțim 
că este nevoie. Veșnica zicală... ascultaţi-vă intuiţia să aflați cât timp să 
emiteți energie. Dacă acesta ar fi un seminar, probabil unii m-ar 
întreba cum se face emisia asta de energie. M-aș uita ciudat și le-aș 
spune că procedura fizică am explicat-o, iar în rest intenţia este cea 
care contează. Adică energia se va conforma intenţiei voastre de a 
curăța zona. În același scop se pot utiliza și diferite simboluri. Cei care 
sunt obișnuiți cu tehnicile de chirurgie energetică, sau cei care simt 
relativ clar energiile în palme, pot să-şi curețe toate zonele afectate cu 
ajutorul palmelor energetice. Procedura este foarte asemănătoare cu 
meditaţia în mișcare, doar că nu trebuie să stăm neapărat în picioare, 
şi nici nu este absolut imperativ să folosim simboluri pentru a folosi 
energia lor, dar dacă dorim, putem folosi de exemplu Zonar şi Halu, 
sau Dai Ko Mi-o în aceste sens. Ideea ar fi să vizualizăm energia 


negativă de la nivelul urechii, și să ne imaginăm cum cu mâinile 
energetice apucăm părți din energia negativă, pe care o aruncăm în 
dimensiunea imediat următoare de jos. Dacă ne-am mișcat destul de 
repede, și energia negativă nu a ajuns încă din câmpurile noastre să 
afecteze chakre, organe, sau alte structuri energetice ale noastre, 
putem să ne curățăm și deschizând deasupra noastră o piramidă de 
energie, şi să condiționăm energia acesteia să ne curețe câmpurile. 

Cum mulţi dintre cei cărora se adresează această carte lucrează 
la calculator, cred că merită văzut care sunt efectele folosirii ei, în 
principal ca unealtă de lucru, sursă de informaţii, mediu de 
comunicare, etc. 

Deşi uneori ne-ar place să ni se strice calculatorul, să facem o 
pauză mai lungă, sunt totuși situaţii în care este important ca acesta să 
funcționeze, iar pentru asta este bine să-l protejăm de eventualele 
atacuri energetice. Personal m-aş supăra dacă cineva ar încerca să-mi 
strice calculatorul, în primul rând pentru că am nevoie de el să 
muncesc, şi în al doilea rând pentru că e scumpicel. Se întâmplă, ca 
firma la care muncim să fie în relaţii de concurenţă cu alte firme 
sprijinite de persoane care pot acționa energetic asupra diverselor 
aparate, sau situaţii, şi aceştia să ne dea bătaie de cap stricând 
calculatoare, telefoane și așa mai departe. La cum arată economia în 
momentul de faţă, cred că este firesc să ne așteptăm ca tot mai multă 
lume să apeleze la sprijinul paranormalilor, și să se declanșeze mini 
războaie pe bani. Asta evident nu este singura cauză de defectare 
posibilă a aparatelor electronice, dar este o posibilitate de luat în 
calcul. 

Pornind oarecum invers se poate spune că dacă ceva se poate 
strica, acel lucru se poate și proteja, şi este foarte util să știm cum să ne 
asigurăm că nu vom avea probleme tehnice „plănuite” de alții, mai ales 
că astea în general sunt condiționate să apară în cele mai delicate 
situaţii. 

Cea mai simplă metodă de protejare a calculatoarelor este să le 
introducem într-o sferă de energie. Vizualizăm cum o sferă de lumină 
albă, strălucitoare înconjoară tot calculatorul, și treptat creştem 
densitatea acestei sfere de energie alimentând-o cu energie emisă prin 
pălmi, prin chakre, sau cum ne place mai mult. Ca să emiteţi energie 
prin chakre, puteți spune un Tatăl nostru să vi le deschideţi, și să 
viuzalizați cum se revarsă energie din chakră, și cum umple sfera. 


Putem, cu ajutorul simbolurilor Cho Ku Rei, Sei He Ki și Han Sha Ze Sho 
Nen să conectăm sfera la Sursa universală, şi să o alimentăm direct de 
acolo. Odată creată sfera, vom introduce în ea algoritmii de protecție 
pe care dorim. Putem de exemplu, să vizualizăm, cum pe energia sferei 
noastre scriem algoritmul, sau putem să folosim orice altă metodă de 
informare a energiei. De asemenea, putem să informăm direct energia 
din care formăm sfera repetând mental algoritmul utilizat în timp ce 
furnizăm suportul energetic. Un algoritm de protecţie în cazul nostru 
ar putea suna de exemplu aşa: „acest calculator este protejat de orice 
inforenergie, entitate, spaţiu, sau orice acțiune care afectează negativ 
acest aparat”. Acesta este un algoritm care prezintă o bază solidă de la 
care se poate porni, și la care se poate adăuga ce simțim de cuviinţă, 
sau ce ne afectează mai des aparaturile electronice. 

Putem în continuare să îmbunătăţim această formă de protecție 
adăugând la ea simboluri Reiki, care îi vor spori luminozitatea, o vor 
alimenta, şi prin care vom primi şi ajutorul unor ființe spirituale. În 
acest sens se poate folosi de exemplu Rama, Dai Ko Mi-o Dai Ko Mi-o 
Tibetan, Om. 

Pentru creșterea timpului de acţionare ale unei asemenea forme 
de protecție, putem introducem în sferă o chakră, sau mai multe, exact 
ca şi la crearea unui spațiu cu chakre. Aceste chakre vor alimenta 
constant sfera noastră de protecţie, care îşi poate îndeplini funcția 
chiar mai multe zile la rând fără să necesite atenţie. În acest caz este 
bine totuși să verificăm periodic, dacă are curăţenia 100%, şi dacă nu 
are programe sau algoritmi introduși de altcineva, să nu ne trezim cu 
surprize. 

Tot legat de calculatoare pot spune că este foarte comod, dar 
foarte puțin recomandat să nu ne curățăm tastatura și mouse-ul zilnic. 
Chiar este bine să se curețe acestea atât din punct de vedere energetic, 
cât şi fizic. Deşi pare un lucru banal, este bine să nu neglijăm șoricelul 
de sub mână, și să curățăm măcar odată pe zi şi tastatura din punct de 
vedere energetic, deoarece în caz contrar ni se pot bloca chakrele 
palmelor, şi prin mâini, treptat ne putem umple de soiul de energie de 
care nu avem nevoie în mod obișnuit. Acest simplu gest, care ne poate 
scoate din „amorțeala care ne cuprinde uneori la serviciu, și ne aduce 
aminte că există acel „dincolo”. Se realizează în felul următor: ne 
activăm palmele, şi emitem prin ele energie cu intenţia de a curăța 
dispozitivele menţionate. Aproximativ același efect îl puteţi obține și 


dacă ţineţi pur şi simplu palmele activate deasupra aparatelor. Intuiţia 
vă va ghida în aprecierea timpului pe care trebuie să-l acordaţi acestei 
tehnici. 

Dacă facem acest lucru des, nu ne vom asigura doar de faptul că 
nu avem chakrele palmelor afectate, dar ne va creşte puțin câte puţin 
şi puterea de canalizare a energiei, şi vom putea extinde curățarea de 
la tastatură şi şoricel, la toată suprafaţa de lucru pe care o folosim. În 
cazul în care rezonăm mai mult cu tehnicile de autocontrol, putem să 
vizualizăm o undă de energie, ca un jet de apă, care curăţă tot ce este 
negativ de pe suprafața vizată. O altă metodă, poate puţin și 
distractivă, este să vizualizăm o mătură de lumină, care va mătura 
toată energia negativă de pe masă, tastatura şi mouseul nostru. Pentru 
asta nu este neapărat necesar să închidem ochii, să intrăm în meditaţie 
şi aşa mai departe. Putem să efectuăm vizualizarea cu ochii deschiși, 
privind spre suprafața în cauză. Este posibil ca la început să nu fim 
100% eficienţi, dar cu timpul eficiența va crește, şi experienţa 
dobândită astfel ne va ajuta pe tot parcursul vieţii noastre. Puteţi 
considera asta chiar ca şi un joc, astfel măcar vă mai relaxaţi puţin. 
Mulţi uită să se mai joace, sunt adulți, și cred că nu mai au nevoie de 
aşa ceva, sau consideră că au lucruri mai importante de făcut decât să 
se joace. Joaca cred că este o formă constructivă de manifestare a 
iubirii față de sine, şi este o modalitate de a ne oferi plăcere, ceea ce 
este foarte important. Am avut, și am în continuare mulți pacienţi care 
uită să se ocupe de ei înșiși, pentru că pun familia, serviciul, sau mai 
ştiu eu ce pe primul loc. Nu încerc să promovez lipsa de 
responsabilitate, dar gândiţi-vă că dacă nu vă ocupați de voi, și clacați, 
va fi mai bine pentru cei din jur? Oare chiar este lipsă de 
responsabilitate să avem griji de noi înșine, și prin asta să progresăm? 
Este adevărat că și sacrificiul este frumos, şi chiar necesar, dar nu este 
singurul lucru frumos în lumea asta, și există și alte căi pe care se 
poate evolua. Degeaba vreau eu să fiu precum Mântuitorul, că nu am 
nici calitățile Lui, şi nici nu e nevoie să moară cineva crucificat. În 
schimb poate mă ocup de mine, încerc să devin mai bun cu fiecare 
clipă, să fiu schimbarea pe care o doresc în lume, după cum ar spune 
Ghandi. 

Se întâmplă de multe ori să avem la serviciu zile foarte 
încărcate, când abia apucăm să respirăm între două faze succesive de 
lucru, iar uneori chiar nu avem timp de altceva decât să respirăm. Dacă 


se întâmplă asta, trebuie să profităm măcar de beneficiile unor 
respirații mai speciale, dar totuşi simple. Cea mai simplă metodă la 
care m-am putut gândi a fost respirația adâncă, abdominală, cu gândul 
la Divinitate în timp ce inspirăm. Pur şi simplu inspirați gândindu-vă la 
Dumnezeu. Oricât de banală ar părea, această tehnică are beneficii 
nebănuite. Chiar dacă nu putem să o practicăm timp îndelungat, odată 
la o jumătate de oră tot putem să ne găsim secunda necesară efectuării 
tehnicii, însă cu cât mai mult o practicăm, cu atât mai spectaculoase 
vor fi şi rezultatele. Probabil pare banal, dar adevărul este uneori mai 
simplu decât ne-ar place să credem. De la această tehnică se poate face 
un pas înainte, dacă avem puțin mai mult timp, la practicarea 
Rugăciunii Lui lisus, sau Rugăciunii Inimii, pe respiraţie. Am găsit 
aceasta într-o carte de rugăciuni ortodoxă, și pot să spun că este foarte 
folositoare. Dacă suntem foarte ocupați, și nu avem experienţă în 
derularea mai multor activități simultan, putem folosi o formă 
prescurtată ale acestei rugăciuni, de exemplu „Doamne lisuse”, sau 
„Doamne lisuse, miluieşte-mă”, dar este mai eficient dacă folosim 
forma întreagă, care sună astfel: „Doamne lisuse Hristoase, Fiul lui 
Dumnezeu, miluiește-mă pe mine, păcătosul!”. Dacă folosim formele 
prescurtate, vom rosti „Doamne lisuse” pe inspiraţie, şi putem adăuga 
„miluieşte-mă” rostit pe expiraţie. 

Folosind forma întreagă a rugăciunii, vom spune pe inspiraţie 
„Doamne lisuse Hristoase, Fiul lui Dumnezeu”, iar pe expiraţie 
„miluieşte-mă pe mine păcătosul”. 

După sesiuni de muncă intensă este bine să facem câte o mică 
pauză de câteva minute. Aceste mici pauze este minunat să le 
petrecem făcând uzualul nimic, lăsându-ne gândurile să se ducă unde 
vor, dar totuși suntem mai câștigați, dacă ne gândim la ceva util, dirijat. 
De exemplu în zilele însorite putem ieşi din clădire să ne încărcăm 
puţin cu energia furnizată gratuit de compania Soare. Lumina soarelui 
în lumea astrală este multicoloră, este de fapt ROGVAIV. Printr-o 
simplă analogie ne putem da seama, că această energie ne poate 
încărca toate chakrele cu energia specifică fiecăreia, şi putem cu 
ajutorul ei să ne amplificăm câmpurile. Pare o treabă complexă, ceea 
ce pentru începători poate fi descurajator, dar vă asigur că se poate 
realiza foarte ușor, mai ales dacă şi vrem cu adevărat să o facem. Cu 
fața îndeprată spre Soare, vom vizualiza razele ei ca fiind de diferite 
culori, culorile curcubeului. Fiecare fascicul de energie se va conecta la 


chakra potrivită, încărcând-o cu energie proaspătă. Razele roşii se vor 
conecta la chakra întâi, cele orange la chakra a doua, razele galbene la 
chakra plexului solar, cele verzi la chakra inimii, fasciculele albastre la 
chakra a cincea, cele indigo la chakra celui de-al treilea ochi, și cele 
violet la chakra a şaptea. Vom vizualiza cum razele rămân conectate la 
chakrele noastre încărcând constant acestea. Este bine să continuăm 
cu această vizualizare cel puțin un minut, dar se poate evident și mai 
mult, practic oricât dorim. 

Amplificarea câmpurilor se poate face în mare parte ca şi 
încărcarea chakrelor, singura diferență fiind faptul că razele nu vor 
mai fi conectate la chakre, ci la câmpurile noastre, dar putem efectua 
ambele tehnici simultan, astfel efectul va creşte exponențial. Această 
tehnică ne poate pregăti pentru toate provocările zilei aflate în 
desfășurare. Ne creşte vitalitatea, capacitatea de concentrare, eficiența 
în comunicare, şi aşa mai departe. După efectuarea acestor tehnici 
putem să activăm pe tot corpul nostru simbolul Rama pentru a 
armoniza chakrele superioare cu cele inferioare, să ne asigurăm că 
totul este în regulă. 

Reintrând în ritmul muncii, și venind în contact cu oameni 
diferiți, cu grade diferite de cunoaștere, în cazuri rare se poate 
întâmpla să avem neînţelegeri cu unii, şi aceştia, mai mult sau mai 
puţin conştient să ne atace psihic. Să presupunem că vorbim la telefon 
cu un client nemulțumit, și între timp redactăm un e-mail. Nu ne 
înţelegem cu clientul, care inconștient ne atacă, tăindu-ne câmpurile și 
chiar corpul energetic la nivelul gâtului, urându-ne ceva „de bine” 
drept încheiere. Începem să răguşim brusc, mai şi tuşim, şi avem un 
nod în gât. La asta se mai adaugă și o migrenă de la forma gând emisă 
de binevoitorul nostru în momentul în care ne-a pomenit în gând. Dacă 
am avut curajul să ne implementăm mechanisme de atenţionare 
pentru atacuri psihice sau alte evenimente cum ar fi scăderea 
curățeniei personale ne dăm seama uşor ce ni se întâmplă, deci putem 
trece la refacere. De exemplu eu mi-am făcut un program în 
subconștient, care face ca atunci când curăţenia mea energetică scade 
sub 20% să-mi ţiuie urechea stângă 3 secunde. Prima dată mi-am făcut 
programul fără să precizez durata, și țiuia mult şi bine, până mă 
curățam. Probabil vă interesează și cum l-am făcut. Am pus o mână pe 
ceafă, cealaltă mână sub buric, am intrat în alfa şi am repetat de mai 
multe ori: „Atunci când curăţenia mea energetică scade sub 20%, îmi 


va ţiui urechea stângă 3 secunde”. Simplu, nu? Dacă aveţi puțin 
exercițiu în programarea propriului subconștient, de exemplu din NLP, 
sau autocontrol, vă puteţi crea un asemenea program în câteva minute. 

Dacă am detectat un atac energetic, în prima instanță vom 
curăța locul afectat de tăierea câmpurilor și a corpului energetic. Cel 
mai uşor se face luând energia negativă cu mâinile. Ne activăm palmele 
şi scoatem energia negativă de din zona respectivă. Nu este nimic 
complicat în asta. Ne folosim mâinile energetice exact ca şi pe cele 
fizice, cu excepția că mâinile energetice pătrund și în interiorul 
corpului. În cazul în care avem partea din față a gâtului tăiată, putem 
pune o mână pe ceafă, ceea ce ajută la scoaterea la suprafață, şi implicit 
curățarea uşoară a energiei negative. Tot în acest sens ne poate ajuta 
mirul aplicat pe „tăietură”. Dacă nu putem face asta, putem vizualiza 
cum o cascadă de lumină aurie spală „rana” noastră. Pentru a 
suplimenta puterea şi eficiența cascadei putem folosi simbolul Om. 
Deoarece în cazul atacurilor psihice este posibil să ne scadă 
considerabil puterea de vizualizare, trebuie să căutăm o soluţie prin 
care putem aplica aceeași tehnică, fără a vizualiza cascada respectivă. 
Soluţia este şi ea simplă, şi constă în rostirea în mintea noastră a 
lucrurilor pe care le-am fi dorit să le vizualizăm. De exemplu: „se 
revarsă asupra zonei în care am câmpurile şi gâtul energetic tăiat, o 
cascadă de lumină aurie, care să curețe rana mea de orice energie sau 
entitate negativă”. 

O alternativă mai simplă, dar cu acelaşi efect ar fi să trimitem 
prin palme, spre locul afectat energie, cu intenţia de a curăța de acolo 
tot ce este negativ. 

Când simțim că locul afectat este curat, putem trece la repararea 
corpului energetic, şi a câmpurilor, folosind de exemplu tehnici de 
autocontrol. Putem să vizualizăm cum ne coasem zona afectată cu fire 
de lumină strălucitoare, până când marginile se unesc, după care 
vedem cu ochii minţii cum uniformizăm suprafața pe care am lucrat cu 
lumina din mâinile noastre energetice. Uniformizarea se face ca şi cum 
ne-am juca cu plastilina, încercând să creăm o suprafață netedă. 

Pentru coaserea câmpurilor se pot folosi simbolurile Zonar și 
Halu, activate deasupra locului unde câmpul, prezintă discontinuități. 
Avantajul utilizării simbolurilor este, că ele acționează cu energia 
Sursei, şi nu cu a noastră, şi în consecinţă nu ne drenează. 

Odată rezolvată problema tăieturii, putem să ne ocupăm de 


forma gând primită cadou. Ea se anihilează cel mai simplu, trimițând 
energie informată cu următorul algoritm: „Se anihilează orice formă 
gând negativă, malefică, nocivă mie, sau care-mi încalcă liberul 
arbitru!”. Se face la fel ca și cum am trimite energie la distanţă, cu 
ajutorul simbolurilor Cho Ku Rei, Sei He Ki, și Hon Sha Ze Sho Nen. De 
asemenea, putem să vizualizăm forma gând sub aspectul unui nor de 
energie de culoare închisă, pe care îl vom înconjura cu lumină, care va 
transforma toată energia negativă în lumină strălucitoare, pe care o 
vom putea folosi la ce dorim noi. Putem în interiorul acestui nor să 
activăm simbolul Om pentru a ne atinge obiectivul mai repede. 

Poate pentru unii pare greu de realizat ce am descris aici, mai 
ales fiind la serviciu. Nu spun că toată lumea va reuși din prima să facă 
față unei astfel de provocări, dar dacă faceţi câtuși de puţin, este mult 
mai mult decât dacă nu ați fi încercat. Vă veţi și simţi mai bine, şi ceea 
ce este foarte important, cu timpul veţi dobândi antrenamentul 
necesar să puteţi să rezolvaţi majoritatea problemelor în timp ce 
munciţi, vă uitaţi la televizor sau sunteţi la o cină cu prietenii. 

Şedinţele de orice fel sunt și ele momente în care aparent este 
dificil să acționăm utilizând tehnici spirituale pentru diverse scopuri. 
Mă rog... cel puţin dacă nu este vorba de ședințe de terapie. Din 
această cauză, celor care au puţină experiență în utilizarea diverselor 
tehnici spirituale, le recomand să se pregătească dinainte pentru 
aceste evenimente, iar în momentul în care acestea au loc, fiind deja 
pregătiți, să acționeze calm, având siguranţa oferită de efortul depus 
anterior. Nu încercaţi totuși să influențați evenimentele după bunul 
plac, pentru că urmările s-ar putea să nu vă încânte. Îmi vine la 
seimnarii destul de des o doamnă care are o fixaţie cu treaba asta. Ea 
vrea tot timpul să facă pe cineva să înțeleagă ceva, să face pe un știu 
care să devină mai bun, să scoată răutatea din nu mai știu ce coleg, și 
alte asemenea. Evident, de fiecare dată mai bun, înțelegător, etc. 
Înseamnă ca omul să fie mai cum vrea ea. Și să vedeţi ce se 
încăpățânează doamna, și ce argumente încearcă să aducă să mă/se 
convingă că ceea ce vrea ea este de fapt un lucru bun... 

Pentru a ne asigura că şedinţele la care participăm vor decurge 
conform PLANULUI DIVIN, nu planului nostru, putem, de exemplu să 
trimitem energie în viitor, cu ajutorul simbolurilor Cho Ku Rei, Sei He 
Ki şi Hon Sha Ze Sho Nen. Se poate întâmpla ca ședințele să se amâne, 
deci cel mai sigur este să trimitem lumină pentru situația respectivă, 


fără să ținem cont de dată. Voiam să plec de la locul de muncă, dar 
înainte aveam de plecat în Croaţia să particip la ceva ședință, și sincer 
să fiu nu prea aveam chef. Oricum urma să plec, deci era doar pierdere 
de vereme să mă mai duc acolo. Trimiteam totuşi conştiincios energie 
în fiecare zi să decurgă totul după planul divin, spre binele suprem a 
tuturor celor implicaţi, și înainte să pornim cu o zi, am aflat că nu se 
mai merge decât peste două săptămâni. Așa se face că am plecat acolo 
chiar dacă nu mai eram oficial angajat la firma cu pricina, dar totul a 
decurs foarte bine atât pentru firmă, pentru client, cât şi pentru mine. 
Ceea ce priveşte cantitatea de energie transmisă pentru o astfel de 
situaţie, pot să spun că nu există un „maxim admis”. Putem să trimitem 
energie cât dorim, nu se va întâmpla nimic rău. 

Deoarece principalul scop al ședințelor, este comunicarea, este 
foarte binevenit să îmbunătăţim comunicarea grupului participant. 
Deşi acționarea directă asupra membrilor grupului ar constitui o 
încălcare a liberului arbitru a celor în cauză, putem să acționăm asupra 
grupului, cu condiţia să o facem conform voii divine. În acest scop 
putem să ne ajutăm, dacă nu avem prea multă experienţă în lucrul cu 
abstractul, cu simbolul Hon Sha Ze Sho Nen pentru a putea acționa 
direct asupra grupului care participă la ședință, și de Sei He Ki 
combinat cu Chika. Se pentru a îmbunătăți comunicarea grupului. De 
asemenea putem întrebuința orice alt simbol, sau orice tip de energie 
la care avem acces pentru a înlătura eventualele baraje de comunicare, 
sau orice altă piedică, ce ar putea influența negativ demersul 
lucrurilor. Aproximativ la fel se lucrează și pe situaţie în sine. Vă 
recomand să învățați să lucraţi pe situaţii, poate fi util oricând. Mi-a 
plăcut foarte mult o viață petrecută în Scoţia prin evul mediu, și îmi 
mai aduc aminte cu nostalgie câteodată de acele vremuri. Eram la Baia 
Mare să ţin cursuri, şi trebuia să mergem să mâncăm după ce 
terminam. Am lucrat pe situație puţin, şi m-au dus cei de acolo la un 
restaurant medieval, unde nu ne-au dat decât linguri la un platou care 
chipurile era de trei persoane, dar cred că din porția aia se săturau și 
cinci bărbați de genul cum este Alexandru Lungu, Muntele bihorului. 
Băutura ne-a fost servită în căni de lut, decorul consta din armuri, şi 
arme vechi, deci a fost complet tot tabloul. De atunci lucrez de fiecare 
dată să ajung unde trebuie după inițieri, poate poate mai ajung într-un 
loc care să mă impresioneze chiar așa de mult. 

Dacă suntem foarte harnici, ceea ce cred că se poate spune 


despre majoritatea oamenilor din această eră a comodităţii, putem să 
şi vizualizăm cum decurge şedinţa în armonie, în spiritul înțelegerii, 
spre beneficiul tuturor celor implicaţi (Atenţie! Nu doar spre binele 
nostru!) în ceea ce se discută. Se mai vizualizează cum se curăță 
încăperea în care se ține şedinţa, și cum ne curățăm și noi. Așa puteți 
să şi testaţi participanții. Acela care se agită cel mai mult e veriga slabă, 
adică e cel mai plin de murdărie spirituală. La o firmă unde am lucrat 
era tot timpul șeful cu musculița pe căciulă, și chiar mă distra să văd 
cum se tot fâțâia în scaun la şedinţele la care participam şi eu. 

Pentru a obține mai uşor respectul celor din jur, ceea ce ajută 
foarte mult în cadrul unei ședințe, ne putem folosi de simbolul Ho Ka O 
Ilii Li. Acest simbol nu crează totuși respect, dar ajută la obţinerea 
acestuia, mai ales din cauză că ne crește încrederea în sine. Practic el 
lucrează asupra noastră, să ne transformăm în așa fel, încât să obținem 
mai ușor respectul celorlalți, cu condiția să participăm şi noi activ la 
acest proces. 

În timpul şedinţelor, este bine să comunicăm evitând negaţiile, 
folosind afirmaţii pozitive. Este bine să facem asta, deoarece 
subconștientul recunoaște doar afirmaţiile, nu şi negaţiile. Astfel cei 
din jur vor înțelege mai bine ce vrem să le transmitem. Oricum, în mod 
normal (deşi de multe ori suntem departe de normalitate) dorința 
noastră este să transmitem un mesaj, și nu să negăm ceva. Totuși, dacă 
vrem să ne exprimăm opinia discordantă, cel mai eficient o putem face 
cu ajutorul contraargumentelor, şi nu a negațiilor, care vor bloca fluxul 
informaţional firesc, ducând la neînţelegeri, sau chiar certuri. În aceste 
situații NLP-ul poate fi un ajutor demn de luat în seamă. 

Cum trucurile psihologice și chiar „parapsihologice” sunt 
utilizate tot mai des în mediul business, este bine să fim atenţi la ce se 
întâmplă în jurul nostru. O tehnică des utilizată în negocieri este 
concentrarea pe zona celui de-al trefle ochi, și implicit pe câmpul 
mental a persoanei vizate. Interlocutorul, în timp ce ne spune 
povestioara pregătită pentru noi, emite energie informată spre câmpul 
nostru mental, influențându-ne astfel deciziile. O metodă bună de 
contracarare este să ne protejăm zona vizată cu ajutorul simbolurilor 
Reiki. Putem utiliza Cho Ku Rei, Șarpele de foc, Zonar şi Halu, sau 
Rama. Oricum, dacă există o diferență de putere mare între cei doi, în 
favoarea celui care ascultă povestioara, aceasta nu va avea prea mult 
efect. 


Se întâmplă des ca partenerul de negociere să ascundă aspectele 
negative ale subiectului negocierii, încercând să ne manipuleze prin 
entuziasmul nostru excesiv. Dacă ne confruntăm cu un asemenea caz, 
înainte de a lua orice hotărâre este foarte recomandat să ne curățăm 
de programe, subprograme și programe de revenire, deoarece 
persoanele care se comportă în modul amintit anterior, au tendinţa să 
implementeze conștient, sau nu diferite programe în timpul 
negocierilor. Ca și început este bine să verificăm dacă există un astfel 
de program făcut pe sufletul nostru, în subconștientul nostru, sau în 
alte structuri energetice ale noastre. Când efectuăm verificările 
necesare, trebuie să fim atenţi, să ne punem paranoia deoparte, şi să 
determinăm obiectiv ceea ce dorim. Puteţi și să rugaţi un prieten să o 
facă, măcar așa veţi primi o opinie obiectivă. În cazurile astea, şi chiar 
în afaceri în general, radiestezia vă este cel mai bun prieten. Dacă ați 
reuşit totuşi să culegeți un program, înainte să vă supăraţi, este bine să 
analizați ce anume din noi a atras situaţia respectivă, şi să analizăm 
dacă are rost să intrăm în situații din care aparent doar una dintre 
părți are de câștigat, sau mai bine ne bazăm pe ajutorul Divinităţii, şi 
rezolvăm situația pe cale amiabilă din punct de vedere spiritual. 
Curățarea de programe se realizează cel mai simplu prin emiterea de 
energie spre nivelul la care este implementat programul, cu scopul 
anihilării acestuia. Să presupunem că avem un program implementat 
pe suflet. Putem emite energie prin palmele îndreptate spre inima 
noastră. În acest scop este foarte util să folosim energia Mahatma, şi 
mai e şi plăcută energia respectivă. În materie de simboluri ne putem 
orienta spre Sei He Ki, Shika Sei Ki, și Harth. Putem să și informăm 
energia pe care o folosim, de exemplu cu următorul algoritm: „Se 
anihilează orice algoritm, program, subprogram, program de revenire 
negativ, malefic, cu beneficitate variabilă, sau care îmi încalcă în orice 
fel liberul arbitru!”. Dacă dintr-un motiv sau altul nu ne putem utiliza 
mâinile să ne curățăm de programe, putem să vizualizăm energia 
Mahatma, sau energia de la Sursă ne pătrunde inima. Programele le 
putem vizualiza sub forma textelor scrise cu energie de culoare 
întunecată, pe care le dizolvă lumina, care lasă sufletul curat și 
strălucitor. 

Mulţi dintre noi suntem activi, dar nu foarte, ne plac tehnicile 
pasive de curățare şi încărcare energetică, tehnici care presupun 
implicare minimă din partea noastră, aşa că este bine să cunoaștem cât 


mai multe. Dacă sunt și plăcute, cu atât mai bine. Ascultarea muzicii de 
calitate este o astfel de practică. Prin muzică de calitate nu mă refer 
neapărat la virtuozitatea compozitorului sau a formaţiei, ci mai mult la 
valoarea spirituală şi energetică a pieselor. În general muzica rock nu 
este cea mai potrivită dacă dorim să ne relaxăm, şi să ne încărcăm de 
energie pozitivă. Este adevărat că poate fi frumoasă muzica de acest 
tip, dar este oarecum asemănător alcoolului, în sensul că trebuie 
ascultată cu discernământ, în mod responsabil. Cam la fel se întâmplă 
în cazul anumitor tipuri de muzică electronică, cum ar fi hardstyle, 
gabber, hypertrance sau minimal techno. Nu militez împotriva 
acestora, chiar le şi ascult ocazional, şi fiind în cunoştinţă de cauză, pot 
să spun că unele piese muzicale sunt chiar periculoase, deoarece 
umple locul unde sunt ascultate, şi persoanele pe care le ascultă de 
energie negativă, și în unele cazuri deschid chiar dimensiunile 
inferioare, dar ideea nu este să vă speriați. Dacă un om este OK, nu 
cred că îl poate schimba ascultatul câtorva piese care nu sunt cântate 
de un cor bisericesc. Americanii au parcă zicala „work hard, play hard”. 
Cred că este esențial pentru un om să se mai și simtă bine, să se 
distreze, să facă exact ceea ce îi place. Mulţi sunt cei care după ce 
descoperă spiritualitatea, încep să nege că le plac anumite lucruri 
lipsite de spiritualitate, şi prin asta se neagă pe ei înșiși. Mare 
greșeală... Chiar dacă aş fi cel mai rău din lume, nu m-ar ajuta dacă aș 
nega asta şi aş pretinde că sunt bun. Soluţia ar fi să mă transform, iar 
pentru asta trebuie să-mi cunosc calităţile și defectele. 

Și muzica instrumentală ne influenţează în mod cât se poate de 
evident, dar versurile pieselor pe care le ascultăm ne pot și ele 
influența foarte mult. Este de evitat să ascultăm compoziții muzicale a 
căror versuri sunt negativiste sau agresive, deoarece conectarea la 
stările respective va face să ne încărcăm negativ. În cazuri rare apar 
mesaje subliminale mascate sub forma unor mesaje aparent pașnice. 
Primul scandal de proporţii în legătură cu mesajele subliminale a 
izbucnit legat de tentativa de sinucidere a doi tineri în anul 1985. 
Părinţii acestora au descoperit, că în una din piesele trupei Judas Priest 
sunt ascunse mesaje subliminale care îndeamnă ascultătorii la suicid. 
Evident, scandaluri mediatice au existat şi în anii '70, dar nimic concret 
nu s-a spun până în 85, când Judas Priest au fost dați în judecată. 
Următorul nici nu cred că putea fi altcineva decât Ozzie Osbourne, dat 
fiind caracterul lui în general. Sincer, eu nu cred că melodiile 


respective conțineau mesaje subliminale negative. Textul lor în sine 
este unul relativ nasol, este adevărat, dar nici cei del a Judas Priest, nici 
Osbourne, nici Iron Maiden nu aveau cunoașterea necesară să 
folosească aşa ceva. În schimb sunt alţii care par mult mai benefici, 
calmi, echilibraţi, etc. care manipulează mase considerabile de oameni 
prin tehnicile amintite. 

Trebuie să avem în vedere când alegem muzica pe care o 
ascultăm și artistul. Ascultând prestația unei persoane, automat ne 
conectăm la ea, asumându-ne consecinţele, deoarece talentul muzical, 
deşi este un dar divin, nu este și o garanție în privința calităţii 
spirituale ale artistului. Probabil voi dezamăgi mulți oameni acum, 
pentru că majoritatea celora care vor citi această carte ascultă, sau cel 
puţin au auzit de Oliver Shanti. Ştiaţi că omul a fost condamnat în 76 
de cazuri de abuz sexul? Iniţial a fost învinuit în 314 cazuri, dar s-au 
găsit dovezi numai în cazurile pentru care a fost și condamnat. Un 
detaliu picant este că în fiecare caz partea vătămată a fost un minor. Îl 
face asta un artist mai puţin valoros? În ochii mei nu. Greşelile le-a 
comis ca om, nu ca și artist. Cred că Ghandi a spus ceva de genul, „tot 
ceea ce am făcut bine este de la Dumnezeu, iar tot ceea ce am făcut 
greșit este de la mine”. 

Muzica de meditaţie în general are o vibrație decentă, şi se 
poate audia fără a ne face griji că ne va influența negativ, dar nu tot 
timpul este potrivită situaţiei. De exemplu dacă îmi este somn la 
serviciu, şi trebuie să depun un efort intens intelectual, nu voi asculta 
muzică de meditație, din motive cât se poate de evidente. Personal în 
aceste situații prefer muzica clasică, sau ceva cu un ritm puțin mai 
rapid, de exemplu albumele Buddha Bar, sau Cafe del Mar. La fel stă 
lucrurile și în timpul condusului. Pentru siguranța noastră, și a 
celorlalți participanţi în trafic, este bine să evităm muzica, care ne 
induce o stare de calm exagerată, asemănătoare în orice fel cu cea de 
somnolență. Totuși, în momentele potrivite, ascultarea muzicii de 
meditaţie are un efect deosebit de benefic. Ne ajută să ne relaxăm, ne 
încarcă cu energie pozitivă, ne conectează la stări de vibraționale 
benefice. Unele piese se pot folosi chiar şi la curăţarea clădirilor, sau în 
scop terapeutic. Unele compoziţii sunt construite în jurul intonării 
unor mantre. Acestea, în funcție de mantra folosită pot avea diferite 
efecte. 

Audierea rugăciunilor citite de către preoți are efect foarte 


similar cu cel produs de mantre. Ne poate calma, curăța, încărca cu 
energie pozitivă, chiar dacă sunt ascultate la un volum minim, aproape 
imperceptibil. Personal, uneori las calculatorul pornit toată noapte, să 
„ascult” psaltirea, sau unele acatiste, cum ar fi al Acoperământului 
Maicii Domnului, sau a Sfântului Calinic de la Cernica. Asta evident 
atunci când vreau să dorm. Când nu, ascult Die Toten Hosen, sau alte 
minuni de acest gen. Eu recunosc... de fapt nici măcar nu recunosc, mai 
degrabă o spun doar așa... 

Să presupunem, totuși că într-o zi nu ne permitem luxul de a 
asculta muzică la serviciu, pentru că avem multe de rezolvat, şi trebuie 
să ne punem mintea rațională la contribuţie foarte intens. Cum putem 
să ne pregătim pentru un asemenea dezastru? În primul rând este 
foarte indicat să verificăm și să optimizăm tot ce ţine de câmpul 
mental. Se verifică dacă chakra celui de-al treilea ochi funcționează în 
direcția potrivită, dacă realizează schimbul energetic şi informaţional 
optim cu universul, dacă există programe, spații, legături care 
influențează în mod negativ gândirea, sau care ne împiedică în 
manifestarea liberului arbitru. 

După verificările efectuate ne ocupăm de ce este nevoie. Putem 
cuprinde chakra celui de-al treilea ochi între palme, punând una pe 
frunte, şi cealaltă pe ceafă şi să emitem energie. Condiţionăm chakra să 
se rotească în direcția potrivită, să aibă deschiderea optimă, care să 
permită schimbul energetic optim nouă. În materie de simboluri Reiki 
putem să folosim simbolurile Dai Ko Mi-o Cho Ku Rei, Shanti, Gnosa, 
Dai Ko Mi-o. Simbolul Sei He Ki folosit dublu în chakra coroanei 
echilibrează emisferele cerebrale, și implicit partea intuitivă și cea 
rațională a mentalului nostru. Asta vă scapă și de ţiuitul din urechi 
dacă e cazul, de eventuale apăsări pe care le simțiți în frunte, de mai 
multe... Putem vizualiza creierul nostru, să încercăm să vedem dacă 
există pete de culoare întunecată pe el, ceea ce poate indica prezența 
energiilor negative la nivelul respectiv. Îndepărtăm, și înlocuim aceste 
pete cu ajutorul energiei proaspete, adusă de la Sursa universală. 
Programele negative se pot vizualiza sub forma unor înscrisuri de 
culoare negară. Vom îndepărta şi pe acestea în modul descris anterior. 
La fel vom proceda cu eventualele legături, care se pot vizualiza ca fire 
care leagă creierul, și cu spaţiile, care apar ca sfere energetice, de 
diferite culori. Putem condiționa energia pe care o folosim să 
îndepărteze spaţiile negative, formele gând negative, și spaţiile cu 


beneficitate variabilă. 

Când am terminat partea de curățare a capului, trecem la 
energizarea acestuia. Încărcăm creierul cu energie benefică până când 
simțim că este în regulă. Acest lucru se poate realiza canalizând 
energie prin palme, prin vizualizare, sau invocarea energiei și 
condiționarea ei. Putem, de exemplu să spunem mental: „Invoc lumina 
de culoare indigo, strălucitoare, benefică, să-mi inunde tot capul, și 
să-mi umple complet această parte a corpului energetic în așa fel, încât 
să pot realiza tot ce îmi doresc, și îmi este benefic!” 

După încărcare se va trece la optimizarea chakrelor coroanei, și 
în special a chakrei celui de-al treilea ochi. Se cuprinde chakra între 
palme, sau se vizualizează cum se umple de energie, iar cu energia 
aportată vom condiţiona chakra să se rotească în direcția potrivită, să 
fie deschisă până la nivelul optim nouă, să funcționeze la parametri 
optimi. Prin optimizarea funcționalității chakrelor, creşte și câmpul 
aferent, şi putem să-l mărim în continuare dacă este nevoie. Se emite 
energie prin palme, cu intenţia de a mări câmpul până la nivelul optim. 

Având mentalul pregătit astfel, putem să facem față mult mai 
ușor provocărilor intelectuale care ne aşteaptă. 

Pauza de masă 

Întreruperea temporară a depunerii de eforturi intelectuale, 
îmbrăcată în haina pauzei de masă, pentru majoritatea oamenilor 
prezintă un mic abandon permis de către „forurile superioare”. Este 
adevărat că avem nevoie să ne lăsăm creierul să se odihnească, dar ca 
să fim noi mai exotici, putem să o facem într-un mod util. Chiar dacă nu 
suntem obișnuiți să facem ceva când ne odihnim, merită o încercare. 
Probabil ați observat că insist destul de mult asupra fructificării 
timpului care ne stă la dispoziţie. 

În cazul în care avem posibilitatea, putem să ne relaxăm 
efectuând o mică meditație. Meditaţia pe care o alegem poate fi una pe 
care o practicăm constant, sau putem alege în funcție de nevoile 
momentului. Putem, de exemplu, să începem cu meditaţia în mișcare, 
şi să continuăm cu meditaţia stâlpului de lumină, în cadrul căreia 
vizualizăm cum picioarele noastre intră adânc în pământ, ca și 
rădăcinile unui copac, până în centrul pământului, unde se află Flacăra 
argintiu-violetă, sufletul Pământului. De acolo, prin picioarele noastre 
aducem din această energie în corpul nostru, pe care îl lăsăm să-l 
umple. În același timp aducem de la Sursă energie de culoare albă, 


strălucitoare, care va pătrunde și ea tot corpul nostru. După ce aceste 
energii ne inundă corpul, ridicăm energia sufletului Pământului până 
la sursă ca să se reîmprospăteze, iar energia de la Sursă o coborâm 
până în pământ, după care lăsăm energiile să realizeze un circuit de 
sus în jos, şi înapoi prin corpul nostru. Astfel devenim o coloană de 
lumină, curățându-ne pe noi, umplându-ne de lumină, şi ajutând în 
acelaşi timp şi planeta. După ce ne-am golit mintea prin meditaţie, 
putem să mâncăm mult mai bine și mai sănătos, în sensul că odată ce 
ne-am curățat din punct de vedere energetic, nu ne mai integrăm în 
structuri energii negative din câmpuri. Da, de fapt asta se întâmplă 
atunci când vă puneţi să mâncaţi atunci când aveţi câmpurile vraiște, 
adică sunteţi nervoși, sunteţi stresaţi, aveți mintea plină de gânduri de 
gelozie, etc. Eu mă mai gândesc așa... dacă sunt destul de prost să mă 
crizez, merit să nu mănânc câteva ore. 

O variantă foarte populară a petrecerii pauzei de masă este 
consumarea mesei împreună cu colegii sau prietenii. Acesta este o 
modalitate foarte bună de socializare, de integrare în colectiv, 
deoarece toată lumea este mai degajată decât în timpul serviciului, și 
nu în ultimul rând, pentru că odată ce împărțim masa cu cineva, ne 
armonizăm cu persoana respectivă. Această armonizare poate avea 
atât beneficiile, cât şi pericolele ei. Totul depinde de starea noastră și a 
celor din jur, și de necesităţile curente ale fiecăruia dintre participanți. 

Dacă cei cu care mâncăm împreună sunt obosiţi, sau nervoși, iar 
noi suntem în regulă, probabil că ne vom încărca negativ. Văzând ce 
efecte au produs afirmaţii similare (oricât de bineintenționate ar fi fost 
acestea) ale unui autor român de la care am învățat și eu multe lucruri, 
țin să precizez că, deși ne putem încărca negativ de la persoanele cu 
care împărțim masa, nu este bine să ne separăm din cei din jurul 
nostru. Nu este întâmplător că am întâlnit tocmai acele persoane, şi 
putem învăţa din orice. Oricum, la curăţenia, şi puterea pe care o au 
mulți dintre noi, va conta foarte puțin dacă vom lua masa cu colegii 
obosiţi. Nici cei care urmează diferite căi spirituale nu sunt neapărat 
nişte sfinţi, şi nici cei care nu o fac nu sunt neapărat răi, ba nici măcar 
mai puţin evoluaţi decât primii. De multe ori găsești valoare unde nici 
nu te-ai aștepta, iar alteori eşti dezamăgit de persoanele de la care 
teoretic ai putea să ai anumite așteptări. M-a dezamăgit atitudinea 
multor maeștrii Reiki, care se ciondăie pentru bani, pentru putere, 
pentru faimă... unii dintre ei nici măcar nu au curajul să recunoască, și 


să spună direct ce îi deranjează, ci inventează motive aiurea. larăşi 
alții, considerând că acționează foarte subtil, încearcă să împiedice pe 
aceia în care văd un potenţial concurent, dându-le speranţe false, şi 
promițându-le ajutor, după care se scuză în cele mai jalnice moduri. 
Asta în rarele momente când au curajul să-ți vorbească direct. Să ştiţi 
că spun astea fără urmă de supărare, de rea-voinţă, sau agresivitate. O 
spun ca şi un copil, care se aștepta la altceva de la oamenii maturi. 
Cred că pacienții, cursanții, şi toată lumea merită tot ce au mai bun 
maeştrii spirituali, şi cu această ocazie aş dori să invit acei maeștrii 
care citesc această carte să încerce să facă un pas un faţă. 

Mesele cu colegii pentru persoanelor introvertite, cu probleme 
de socializare, pot prezenta un minunat prilej ca să se integreze mai 
bine în colectiv, să mai stea de vorbă cu oamenii care îi înconjoară, şi 
implicit să-și doboare rezistenţele interioare, și fricile care îi împiedică 
să trăiască o viaţă deplină. În aceste cazuri nu contează deloc dacă 
mâncăm cu colegii care sunt poate prea negativiști, sau duc o viață 
lipsită de spiritualitate. Va merita să facem primul pas spre ceilalţi, şi 
să ne facem prieteni. Încă ceva... frica de refuz duce tocmai la refuz. 
Scăpaţi de ea prin curaj, şi bucuraţi-vă de Viaţă. 

Mâncarea, şi lichidele pe care le ingerăm este bine să fie tot 
timpul curățate și încărcate cu energie pozitivă înainte de consum. 
Dacă mâncăm mâncare gătită de noi, putem să o curățăm în timp ce o 
gătim, emițând energie prin palme cu intenţia de a curăța mâncarea de 
orice inforenergie negativă, de orice algoritm, program care ne poate 
influența negativ. Cu același scop se pot folosi și simboluri Reiki, se 
poate binecuvânta mâncarea prin rugăciuni, sau putem, prin 
vizualizare să aducem energie de la Sursă, pe care o mentalizăm 
curățându-ne mâncarea. La fel se poate face și cu lichidele. Băutorii de 
cafea vor avea o sarcină puţin mai grea (nu mult mai grea totuși) 
deoarece această licoare revigorantă are o vibrație energetică destul 
de joasă, şi din această cauză, încărcarea ei cu energie pozitivă durează 
puţin mai mult decât încărcarea unui pahar de apă. Cu aceeași situație 
ne confruntăm în cazul răcoritoarelor, şi în special a celor de tip cola. 
Sunt două branduri mari de băuturi de tip cola, una din care provoacă 
dependenţă pentru că are programe în sensul acesta, iar celălalt brand 
a mers doar pe încărcare energetică. Și nu sunt doar ei. Mă trezesc 
într-o dimineaţă, îmi iau papucii în picioare, nu mă spăl pe dinţi, nu fac 
duş, nu mă schimb, mă duc direct la magazin, și îmi cumpăr o ciocolată. 


Nicio problemă cu asta, doar că eu am tabieturile mele, pe care le-am 
încălcat flagrant. În plus, nu prea mănânc ciocolată, şi chiar dacă 
mănânc, îmi place un anume fel, și mi-am cumpărat cu totul altceva 
atunci. Şi oricum, cine mănâncă ciocolată la mic dejun?! Am cercetat 
fenomenul mai pe îndelete, şi era o campanie agresivă pusă la punct de 
nişte paranormali plătiți cu sume frumușele, dar cărora le-a pierit 
entuziasmul repede. Vreau să vă spun că nu sunt singurul care a 
păţit-o. Prietena mea vede la un moment dat un cofee shop foarte la 
modă pe plan mondial. Nu mi-a spus nimic atunci, dar a rămas cu ideea 
că ar fi bine să bea cafea de acolo, până când s-a luat într-o bună zi și 
s-a dus de la Oradea până în Timişoara să bea cafea la ăia. Mai ia omul 
plase, dar măcar avem de ce ne amuza din când în când. 

În cazul în care mâncăm de la fast-food, sau la restaurant, putem 
să ne pregătim mâncarea, cafeaua, apa, chiar înainte de a comanda. 
Trimitem energie printre pălmi să ni se curețe și încarce mâncarea și 
băutura, pe care o vom mânca și bea. Pentru evitarea surprizelor 
neplăcute putem să trimitem lumină şi să mâncăm mâncarea potrivită, 
în locul potrivit, atenţie, şi la timpul potrivit, să fim serviţi de 
persoanele potrivite. Dacă am fi atât de doritori de practică cât nu 
suntem, am putea chiar să ne creăm un culoar de energie până la locul 
unde este bine să mâncăm. Se trimite energie prin palme care să ne 
ajute să ajungem acolo unde trebuie, care va crea ca şi un fel de tunel 
energetic care ne permite să ajungem acolo unde ne este locul. La fel se 
poate face şi pentru clienţii care ar trebui să ajungă la noi, indiferent ce 
afacere avem. Diferenţa este că în aceste cazuri se crează tuneluri care 
să străbată tot orașul. 

Odată ajunși la fața locului, având mâncarea pregătită, tot ce ne 
mai rămâne este să ne simțim bine. Poate că pare a fi simplu, dar de 
multe ori lucrurile simple sunt cele mai importante. Este esenţial să ne 
luăm gândul de la probleme, și să încercăm să ne simțim bine cât mai 
mult. Starea de bine este cel mai bun terapeut, pentru că ne încarcă de 
energie pozitivă, și dacă acest lucru se întâmplă în timp ce mâncăm, 
este cu atât mai bine, pentru că se integrează mai ușor energia pozitivă 
în structurile noastre. Discutând despre lucruri care ne interesează, ne 
plac, ne putem pregăti pentru restul zilei. Tocmai pentru a putea să ne 
simțim bine, este o idee bună să ieşim la masă cu prietenii, sau în 
general cu oameni care ne sunt simpatici. 

Dincolo de toate aspectele sociale pe care le implică mâncatul 


împreună cu colegii și prietenii, este și nevoia fiziologică. Este 
important să mâncăm regulat ca să ne păstrăm sănătatea. Mulţi dintre 
cei care încep să pășească pe o cale spirituală, devin rapid atât de 
„buni”, încât încep să-și neglijeze corpul fizic, ceea ce este o greşeală 
dacă nu devin și călugări, ba chiar dacă devin, tot au nevoie de un trup 
sănătos. Dacă trăim în societate, este de importanță majoră să ne 
îngrijim trupul, dacă nu pentru altceva, măcar să ne putem îndeplini 
misiunea personală. Poate că pare absurd să fie nevoie de 
suplimentarea argumentelor cu o responsabilitate față de ceva 
exterior, dar asta arată doar cât de neglijenți, şi aerieni devin unii. Mai 
grav este că nici nu îşi dau seama că mâncând o masă bine pregătită, le 
ajută să crească din punct de vedere spiritual, sau cel puţin energetic. 
Cum corpul fizic este în foarte mare parte determinat de ceea ce 
mâncăm, ceea ce bem, şi respirăm, deci o mâncare sau băutură bine 
energizată ne poate creşte vibrația. Celora care se regăsesc în 
descrierea de mai sus, le recomand să se împământeze cât mai des. 
Putem să ne împământăm formând stâlpul de lumină, sau folosind 
simbolurile Rama, Kriya, sau Șarpele de foc. Mai sunt şi meditații care 
ajută la împământare, cum ar fi stâlpul de lumină. Indiferent ce faceți, 
ţineţi cont de faptul că omul este întreg, şi sănătos, doar dacă are toate 
structurile în condiție bună. Am văzut foarte mulţi practicanți Reiki, 
care au și o afinitate față de biserică, și care își neglijează chakrele 
inferioare, şi implicit corpul fizic. În interiorul lor consideră cel puţin 
că acele chakre nu sunt prea importante, ba unii chiar cred că sunt 
porţi ale iadului. Am o veste proastă pentru aceștia. Chakrele 
inferioare vă încarcă doar cu ceea ce rezonaţi, și dacă credeţi că acele 
lucruri nu sunt de cele mai bună factură, e timpul să vă rezolvați 
problemele. 

Meditaţia stâlpului de lumină ne conectăm la energia sufletului 
pământului, şi la energia Sursei universale în același timp, şi lăsăm ca 
ambele să circule prin corpul nostru energetic. Simbolul Rama aplicat 
pe tălpi, și pe întreg corpul nostru are efect de împământare, și 
armonizează chakrele superioare cu cele inferioare, un fapt destul de 
neglijat de mulți practicanți a şcolilor Reiki, inforenergetică, și multe 
alte discipline spirituale. După cum am mai scris, este important să 
înţelegem importanţa chakrelor inferioare, şi să nu neglijăm acestea în 
detrimentul celor superioare, deoarece doar în acest mod putem fi 
întregi, şi doar aşa ne putem păstra funcționalitatea vehiculului 


biologic care ne permite acționarea în planul terestru. Nu ne aflăm pe 
această planetă în mod întâmplător, și dacă tot suntem aici este bine să 
omorâm timpul cu ceva util, ceva ce ne ajută să evoluăm în primul 
rând ca oameni, și implicit ca spirite. 

Multe persoane văd evoluţia spirituală ca acumularea de diferite 
cunoştinţe, şi practicarea diferitelor metode de păstrare a sănătății, de 
dezvoltare a diferitelor capacități extrasenzoriale, comunicarea cu 
diferite entități spirituale, și alte asemenea, și nici măcar nu se gândesc 
să devină persoane mai bune, mai iertătoare, mai altruiste, deși acest 
lucru cel mai probabil duce la îndeplinirea misiunilor întrebuințate 
nouă de Divinitate, lucru care la rândul lui duce la integrarea noastră 
în întreg, sau devenirea de Fiu de Dumnezeu dacă vă place, care este 
practic scopul evoluţiei spirituale. Până la un moment dat mă întrista 
faptul că mulţi spun că sunt preocupaţi de spiritualitate, când de fapt îi 
interesează cel mult partea energetică a lumii nevăzute, și acea mai 
mult din motive practice. Am început totuşi să înțeleg că nu mă pot 
aştepta de la toți să înţeleagă din start ce este cu ei, aşa că merg pe 
răbdare acum, chiar dacă știu că la un moment dat cei pe care îi învăţ 
tot va trebui să înţeleagă iertarea, acceptarea, iubirea, etc. Tocmai din 
această cauză le spun celor care chiar doresc să evolueze din punct de 
vedere spiritual să se caute de păsăricile pe care le au, și să-şi rezolve 
problemele de neiertare, de ură, de gelozie, de frică, de orice 
resentiment. Cred că asta ar fi primul pas în evoluţia spirituală. 

Sportul este o completare excelentă a tehnicilor spirituale când 
vine vorba de păstrarea stării de sănătate, şi chiar dacă în pauzele de 
masă nu avem timpul necesar pentru antrenamente serioase, şi ar fi şi 
obositor să mai stăm o „repriză” la serviciu după un antrenament 
extenuant, putem totuși să dedicăm măcar câteva minute practicării 
sportului preferat. Deşi este dificil să practicăm în pauzele de masă 
sporturi de echipă, putem să ne orientăm către cele individuale, cum ar 
fi de exemplu artele marţiale. Dacă ne găsim un loc liniștit, putem de 
exemplu să practicăm Qigong, sau mișcări de Tai Chi. Evident, acum nu 
mă refer la tehnicile de meditaţie, cum ar fi forma de Chi Kung 
dormind, oricât de tentantă ar părea aceasta, ci la tehnici active, care 
presupun mișcare fizică. Aceste practici combină sportul, cu practica 
spirituală, şi ne pot menţine într-o formă fizică excelentă, ne ajută să 
redescoperim noi valenţe a cuvântului „echilibru”. Deoarece practicile 
respective ne ajută să ne relaxăm, sunt foarte recomandate celor care 


lucrează într-un mediu solicitant din punct de vedere psihic. 

Un alt sport relaxant, care nu solicită neapărat corpul excesiv, 
este joggingul. O scurtă alergare de 10 - 15 minute este suficient 
pentru a ne mișca puţin muşchii, și oasele înțepenite, şi să ne detașăm 
de problemele de la locul de muncă, și de ce nu, și de acasă. Alergatul 
pe bandă, are şi el beneficii, dar personal prefer alergarea clasică, 
pentru că acesta din urmă presupune și o schimbare de mediu, ceea ce 
poate avea efecte deosebit de benefice. Dacă rutina devine deja 
apăsătoare, şi ne apasă monotonia, faptul că alergăm puțin, schimbând 
mediul cu care suntem obișnuiți, ne face să ne detașăm de problemele 
uzuale, să ne golim puţin creierul. Despre beneficiile fiziologice ale 
diferitelor sporturi știm cu toţii, dar sunt mai puţini cei care ştiu, că de 
sportul în general ajută la deschiderea chakrelor inferioare, la 
armonizarea acestora cu cele superioare, şi la descărcarea de energii 
negative. 

Tot pe linia sportivă, o activitate cu multe beneficii fizice, 
psihologice şi chiar spirituale este pur întâmplător şi sportul meu 
preferat, adică ciclismul montan. Poate este impropriu numit ciclism 
montan, deoarece se poate practica şi în oraș, chiar dacă nu are același 
farmec. Ca orice sport, şi ciclismul (chiar dacă se practică doar ca şi un 
hobby, sau să slăbim) amplifică în noi spiritul competitiv, ceea ce este 
de multe ori foarte necesar pentru a face față provocărilor lumii 
moderne. La locul de muncă de exemplu, în general, spiritul competitiv 
este esențial dacă dorim să fim promovați. Acesta este doar unul dintre 
nenumăratele exemple ale utilității competitivităţii în secolul nostru, 
secol care greu de supraviețuit fără o doză sănătoasă de voinţă. Se 
poate observa ușor, că majoritatea persoanelor care au fost implicate 
în activități sportive la vârste fragede, se descurcă mult mai ușor în 
viață. Obţin slujbe mai ușor, sunt mai bine integrați în societate și aşa 
mai departe. Acest lucru este valabil în special în cazul acelora care au 
practicat sporturi individuale, cum este şi ciclismul. În afara faptului că 
dezvoltă în noi o bună doză de competitivitate, ciclismul, și aici 
vorbesc în special de ciclismul montan, ne poate ajuta să ne învingem 
temerile iraționale, și să le păstrăm pe acelea care chiar sunt utile. 
Practicând ciclismul vom putea vedea ce sentiment ne crează frica care 
are baze raționale solide, cum ar fi frica de a rula cu viteză excesivă, și 
veți putea compara asta cu fricile care nu sunt deloc constructive. O 
astfel de frică iraţională este și frica de entități negative de exemplu. 


Mulţi practicanți Reiki pe care îi întâlnesc se tem de entități negative, 
iar asta îi împiedică să practice, să vindece, să se vindece, şi aşa mai 
departe, pentru că au în minte sau cel puţin în subconștient un mic „și 
ce se întâmplă dacă...?”, ca şi o mică frână batjocoritoare. Alţii iar cred 
că se află pe cealaltă parte a baricadei în ceea ce privește frica, deși 
este doar percepţia lor. Este vorba de persoanele care au un 
comportament exagerat de agresiv față de entităţile negative, tocmai 
din cauza temerilor pe care le poartă față de acestea. În ambele cazuri 
se ajunge ca entitățile respective, care în mod obișnuit nici măcar un 
fir de păr nu le-ar putea clinti, îşi vor bate joc de bietele marionete 
mânate de propria spaimă. Cunosc o persoană, care deși este maestră 
în mai multe sisteme Reiki, nu se ocupă decât de cazuri foarte simple 
în cel mai bun caz (!) din cauza fricii. Lozinca persoanei respective 
sună cam așa: „Și dacă greşesc ceva și o iau pe cocoașă cine mă ajută?”. 
Degeaba îi spune oricine, în care are și persoana antepomenită 
încredere, că o va ajuta dacă va fi nevoie, parcă nici nu s-ar fi rostit 
cuvintele respective. Așa se iroseşte talentul cel mai bine. Chiar dacă 
am fi în stare să facem ceva bun în viaţă, şi să avem parte de succes în 
ceea ce ne dorim, de multe ori ne punem piedici singuri, ca după acea 
să dăm vina pe toți şi pe toate. Poate că sună dur, dar acesta este 
adevărul, și nu va deveni mai frumos dacă nu-l spune nimeni. Este 
important să identificăm în noi, sau cel puţin una, pe care ulterior să o 
comparăm cu frica rațională. Astfel putem să identificăm toate 
sentimentele de care nu avem nevoie, și evident putem să scăpăm de 
ele, deci mai în glumă, mai în serios putem să spunem că bicicleta este 
un instrument al autocunoaşterii. În plus, dacă practicaţi ciclismul 
montan în adevăratul sens al cuvântului, cu timpul, inevitabil veţi 
dezvolta un respect sănătos față de natură, deci implicit Creaţia lui 
Dumnezeu. Mulţi încearcă să dezvolte o relație personală cu 
Divinitatea, şi asta este o cale pe care se poate merge. Prin Creaţie îl 
puteți cunoaște pe Creator. Pe mine m-a mai ajutat foarte mult iubirea 
față de natură când aveam la terapie oameni cu farmece. Odată ce ai o 
legătură bună cu elementele naturii, lucrezi mai ușor cu aceștia, deci 
rezolvi cazurile repede, eficient şi mai ales fără a traumatiza pe nimeni. 
A venit la mine o doamnă la terapie, pentru că simţea ca și cum ar fi 
arsă pe ceafă şi pe mâini de ceva. l-am îndepărtat în 10 minute 
elementele focului care îi produceau neplăceri, dar tot îi apăreau alte 
simptome, alte probleme, se putea face o enciclopedie a magiei 


populare după simptomele ei, atâtea avea. Problema e că nu prea a 
vrut să înțeleagă de ce o pățeşte, şi cred că și acum trăieşte cu ele. 

Poate am fost puţin imparţial când am scris despre sporturile 
individuale, deşi sunt foarte conștient și de beneficiile sporturilor de 
echipă. Acestea, evident au același efect revigorant ca și orice alt sport, 
dar ne învață o lecție importantă, anume lucrul în echipă pentru 
atingerea unui scop, cooperarea. Merită pe deplin să profităm de 
ocazie, şi să deprindem această lecție de viaţă, care este prezentă în 
agenda multor spirite care se află acum pe planeta noastră. Ne va ajuta 
în privinţa relațiilor interumane în general, la locul de muncă, și chiar 
în familie. Persoanele care practică sporturi de echipă se integrează 
mult mai uşor în societate, şi le sunt mai armonioase și relaţiile de 
cuplu, pentru că s-au obișnuit să stabilească obiective comune cu alte 
persoane, şi să depună eforturi pentru atingerea acestora. Pentru copii 
cred că este un ajutor extraordinar, aproape o necesitate. Întotdeauna 
cei care în copilărie au practicat sporturi de echipă, îşi vor găsi mult 
mai ușor de lucru, şi se vor integra mult mai bine într-o echipă 
lucrativă. Din punct de vedere spiritual aici își poate lua lecţiile atât 
acela care trebuie să devină conducător, cât şi acela a cărui lecţie de 
viață presupune smerenia, sau învăţarea supunerii. Conlucrând cu alții 
pentru acelaşi scop ego-ul încet se transformă încet, iar ideea în sine 
ne conduce spre o atitudine plină de compasiune, de dorinţa de a face 
ceva pentru folosul unei comunităţi, unei lumi, sau unui Univers, prin 
dezvoltarea unei scheme de gândire, care rămâne întipărită adânc, la 
nivel de sine. 

Ideea cu sinele este una interesantă. Nu este una proprie, am 
preluat-o de la un prieten, de la Ovidiu Dragoş Argeșanu. De fapt a fost 
mai mult o idee cu care am fost de acord, în care mi-am regăsit 
propriile adevăruri, propriile credințe. Revenind la sine, pot să vă spun 
că este partea eternă din noi, care se întrupează, care conține toate 
informaţiile pe care le-am adunat de-a lungul timpului. Subconștientul 
face şi el parte din acest sine. În unele culturi este asociat cu şarpele 
kundalini, deşi despre acesta se spune că este doar energie, iar sinele 
are și o componentă informațională considerabilă. Cert este că la un 
anumit nivel se poate vizualiza sub forma unui șarpe, dar asta este 
doar un mod de-a percepe lucrurile, nu neapărat un adevăr absolut. 
Este cam la fel ca și cum Dumnezeu, şi cu înfățișarea lui de bătrân fără 
riduri, care stă pe un tron, înconjurat de douăzeci și patru de înţelepţi, 


etc. Nu contesc că şi acea este o imagine a Creatorului, o parte din El 
dacă vă place, dar nu cred că este singura, sau că este o imagine 
completă. Așa și cu sinele. Se poate el vizualiza ca şi un şarpe, dar cred 
că este mai mult de atât. Urcarea acestui șarpe pe canalul energetic 
central duce la deschiderea centrilor energetici, şi în același timp 
corespunde cu rezolvarea anumitor probleme karmice, şi debarasarea 
de ele, dar și cu accederea gradelor tot mai înalte de conştiinţă, 
finalitatea fiind iluminarea (cel puţin așa cred, când voi avea 
certitudinea experienței personale, mai scriu o carte). Un alt nume 
potrivit pentru acest sine ar fi spiritul, a nu se confunda cu sufletul. 
Sufletul este scânteia divină din noi, darul lui Dumnezeu pentru noi, 
părticica care animează energia. Mulţi cred că sufletul este doar în 
inimă, sau cel puţin în zona inimii, ceea ce este absolut fals. Nu există 
nici măcar o celulă fără suflet, darămite ţesuturi, sau organe. Se spune 
că şi răul poate crea, și chiar crează. Se mai spune și că bătălia între 
bine şi rău se dă pe suflete. Care este legătura? Simplu... nu poți crea 
nimic animat fără suflet. Răul neavând acces direct la așa ceva, are 
nevoie să „facă rost”, ca să poată crea, să joace pe Dumnezeu. 
Interesant este că toate programele de origine divină sunt înscrise pe 
suflet. Bogăția, sănătatea, modul în care trebuie să respirăm, cum 
trebuie să bată inima, şi așa mai departe. Dacă pierdem din acest 
suflet, pierdem din toate acele programe de care, sincer, avem mare 
nevoie. Cum se întâmplă? Întreprindem niște acţiuni care nu ne sunt 
benefice, unii le-ar numi păcate, şi ca și consecinţă ale acestor acțiuni, 
pierdem diferite tipuri de energii, printre care şi suflet. Dacă doriți o 
explicație plastică, am putea spune că răul pune stăpânire pe energia 
respectivă. Cu cât mai multă energie irosim, cu cât mai multe tâmpenii 
facem, cu atât mai mult crează răul, cu atât mai nasoală situaţia 
planetei, și evident a tuturor celor care pierd din suflet. Să încercaţi să 
pierdeţi cât mai puţin suflet este un mod bun ea vă echilibra şi situația 
materială. Scriu asta pentru că multă lume are întrebări legate de 
drept divin în bani, de cum se împacă spiritualitatea cu banii, despre 
atitudinea corectă față de materie, şi aşa mai departe. 

Dacă tot am început să enumăr structurile subtile, voi crea un 
fel de secțiune de dezambiguare, și voi scrie despre alte structuri. 
Chakrele, sunt niște centrii energetici, sub formă de vortexuri, care 
acumulează energie din Univers, și disipează energie stagnantă, sau 
chiar şi energie 100% benefică dacă se face un efort în acest sens. 


Chakrele principale sunt în număr de 7, prima situându-se între anus 
şi organele genitale, a doua cu două degete sub ombilic, a treia în zona 
plexului solar, a partra în zona inimii, a cincea în zona gâtului, a şasea 
în frunte, şi a şaptea în creștetul capului. Chakrele unu și șapte au o 
singură proiecție, adică proiecție în jus pentru chakra întâi, respectiv 
în sus pentru chakra 7. Restul centrilor energetici au atât proiecție 
frontală, cât şi dorsală. Fiecare dintre chakre este responsabilă pentru 
furnizarea zonei corpului în care se situează, și funcționarea deficitară 
a unei chakre duce implicit la insuficiență energetică în zona cu 
pricina. Câmpurile energetice, sau biocâmpurile sunt niște formaţiuni 
energetice care înconjoară fiecare ființă vie. Omul are 7 câmpuri 
distincte, fiecare având un rol aparte, de la protejarea persoanei de 
energii negative, de bacterii, la facilitarea comunicării cu lumea 
spirituală. În general au formă sferică, una suprapusă peste cealaltă, 
toate înconjurând omul, fără să fie clar delimitate, deoarece sunt 
formate din energie subtilă, emisă de chakre. 

Meridianele energetice sunt foarte asemănătoare venelor, doar 
că în loc de sânge, ele transportă energie, pe care o răspândesc în tot 
corpul. Cel mai important canal, sau meridian energetic este canalul 
central, sau canalul guvernor. Acesta se situează de-a lungul coloanei 
vertebrale, şi face legătura între toate chakrele principale. Curăţarea 
acestuia este esenţială pentru o circulație optimă a energiei prin corp. 

Înapoi la serviciu 

O bună vreme, când mă gândeam că trebuie să mă întorc la 
serviciu și să mai lucrez încă patru ore mă apuca groaza. Poate 
exagerez puţin, dar vă asigur, numai încântat nu eram. Deja cu vreo 10 
- 15 minute înainte să înceapă runda 2, mă pregăteam deja pentru 
clienți nemulțumiți, superiorii, și exercițiul de smerenie, şi răbdare 
legate de aceştia. Sincer, nu mi-a plăcut deloc ceea ce făceam, dar știam 
că așa trebuie, și nu prea înțelegeam de ce până când am ajuns la o 
anumită concluzie legat de Creaţie în general, și anume că cel mai 
prețios lucru atât pe Pământ, cât și oriunde altundeva este evoluţia, 
adică învăţătura, deci şcoala. De la un anumit moment încoace încerc 
să privesc totul ca pe o învățătură, sunt sigur că putem învăţa din orice 
ni se întâmplă. De când am adoptat această atitudine, mi-a fost mult 
mai ușor să înțeleg, şi mai ales să accept că misiunea mea personală 
era să lucrez atunci acolo. Evident, un alt avantaj al meu a fost faptul că 
eu am vrut să fac voia lui Dumnezeu, era o bucurie să știu că lucrez la 


îndeplinirea Marelui Plan, şi că am și eu o contribuţie, chiar dacă e una 
măruntă. Universul este unul semiautomatizat, care funcționează 
conform unui plan, şi anumitor legi guvernante, iar fiecare ființă, 
fiecare misiune contribuie la bunul mers al mașinăriei minunate, al 
Creaţiei. Orice om care contribuie prin acțiunile sale la realizarea 
planului divin, va funcționa armonios, și nu va duce lipsă de nimic. 
Dacă eu sunt în locul în care trebuie să fiu, atunci când trebuie să fiu 
acolo, şi fac ce trebuie să fac, nu există că sunt bolnav, sărac, 
neîmplinit, mă simt singur, sau ce vreţi voi. Dacă fac ceea ce trebuie am 
şi tot ce îmi trebuie. Trebuie, deci, să descoperiţi ce este de făcut, şi să 
vă dedicați în întregime misiunii personale. Evident, nu este 
obligatoriu, dar vă recomand cu toată căldura să o faceți. Mulţi fie mă 
întreabă, fie se plâng pur și simplu că nu își cunosc misiunea 
personală, nu știu ce trebuie să facă, nu cunosc planul Divin legat de 
existența lor curentă. Cred că până când nu își dă omul seama ce 
trebuie să facă exact, în care clipă unde trebuie să fie, este bine să 
privească toată viața, şi fiecare întâmplare ca pe o lecţie, o învățătură 
care rămâne pe veci. Oricum, sunt prea puţini cei care ştiu exact fiecare 
pas până la sfârșitul vieţii. Oare Divinitatea se zgârceşte la informaţii? 
Cred că din cauza naturii umane nu este sănătos să cunoască toată 
lumea detaliile legate de viitor, misiune personală, sau noduri 
temporare. E ca şi cu o cunoștință care mă bătea la cap să-i măsor 
radiestezic dacă va lua sau nu examenul de licență. Evident nu măsor 
aşa ceva, dacă aş fi măsurat, persoana respectivă nu și-ar fi luat 
examenul indiferent de rezultatul măsurătorii. Dacă i-aş fi spus că îl ia 
nu ar mai fi învăţat pentru că se simţea prea în siguranţă, iar dacă îi 
spuneam că nu promovează examenul, nici nu cred că mai mergea. La 
fel fac cu aproape toate măsurătorile legate de viitor, deoarece sunt 
convins că fiecare își influenţează singur viitorul, şi că este mult mai 
sănătos să ne concentrăm asupra prezentului, decât să tot filosofăm 
despre ce va urma. Totuși, dacă sunteți meteorolog, uitaţi to ce am 
scris aici, vă urez spor la treabă. Celorlalți cu alte preocupări le 
recomand să se gândească ce pot face ca viitorul să le fie pe plac, şi să 
vadă ce pot învăţa din fiecare experienţă trăită. Dacă vă străduiți să vă 
îmbunătăţiți constant veți şti tot timpul ce trebuie să faceţi, care vă 
este misiunea personală, şi probabil vă veți da seama și de ce. Sunt 
conştient că nu toți cei care vor citi această carte vor putea să se țină 
tare, şi să înainteze cu pași mari, dar mi-ar plăcea să cred că sunt câțiva 


care vor reuși. Pentru ceilalți, sau pentru cei care nu au descoperit 
dezvoltarea personală, sau evoluţia spirituală de foarte mult timp, 
încerc să le ofer metode care se folosesc ușor în orice situaţie. Nu este 
diferit nici cazul misiunii personale. După cum am mai scris, sunt mulți 
care mă întreabă de misiunea personală, şi dacă e să vorbim concret, 
eu le recomand celor care nu ştiu ce au de făcut, să măsoare dacă ceea 
ce fac în momentul actual corespunde misiunii lor. Asta e cea mai 
simplă cale. Vezi dacă ceea ce faci îţi este ok, iar dacă nu, cauţi altceva, 
până găseşti. Uneori misiunea personală nu este atât de spectaculoasă 
cât ne-am dori, nu ne naştem toţi la Nazaret, şi nici nu e nevoie să fim 
crucificați chiar toți. Dacă nu vrem să ajungem în situaţia în care sunt 
italienii acum, și anume să fie nevoie ca mare parte din munca fizică să 
fie îndeplinită de străini, va trebui să înţelegem că fiecare om este 
important la locul lui. Ce au făcut italienii? Toţi voiau să ajungă 
manageri, şi niciunul nu vrea să lucreze, pentru că desconsideră 
munca fizică. Înţeleg foarte bine, și nu contest nici valorile, nici 
importanța unui management bun, dar dacă suntem realiști, ne putem 
da seama că mai e nevoie şi de altceva. În țările nordice, de exemplu, 
situaţia este alta, pentru că acolo oamenii sunt destul de echilibraţi să 
nu mai aibe nevoie să demonstreze nimănui că au și ei din ce trăi. Din 
acelaşi motiv nu-și cumpără nici maşini scumpe. În ciuda veniturilor 
incomparabil mai mari decât ale noastre, la norvegieni rata de mașini 
de lux pe cap de locuitori cred că este de zeci de ori mai mică decât în 
România. Nu vor să arate vecinului că ei au bani, cum nu se sfiesc nici 
să-ți spună că lucrează în două schimburi la o fabrică, sau că fac curat 
la alții. Să nu credeţi că încerc să promovez idei comuniste, mai 
degrabă încerc să scap lumea de frustrări, şi judecăţi pe cât se poate. 
Revenind, fiecare om are altă misiune, şi fiecare misiune în parte este 
la fel de importantă, cel puţin pentru individul în cauză, pentru că 
fiecare învaţă exact ceea ce are nevoie să facă următorul pas evolutiv. 
Este ca şi cum ar construi o clădire cu etaje. Până când nu este gata 
parterul, nu se poate ridica etajul. 


